Sekolah Pelbagai Aliran Punca Rakyat Berpecah, Kata Bung Moktar

KUALA LUMPUR: Ahli Parlimen Kinabatangan Bung Moktar Radin mendakwa penubuhan sekolah pelbagai aliran menjadi punca rakyat berpecah-belah.

Menurutnya, pemimpin negara sentiasa menyeru rakyat bersatu padu, tetapi masyarakat tidak menyedari perpecahan berlaku semasa di peringkat sekolah rendah yang berbeza aliran.

“Pemimpin di sana sini… berucap ‘kita berpadulah, bersatulah, perpaduanlah’, tetapi kita mengajar anak-anak kita berpecah melalui sekolah kebangsaan, sekolah jenis kebangsaan.

“Kemudian sudah besar 6 tahun, (berkata) ‘kita mesti bersatu…kita mesti dalam satu bumbung’, tapi kita tidak sedar bahawa perpecahan sudah mula berlaku di peringkat sekolah rendah,” katanya di Dewan Rakyat hari ini.

Pengerusi Umno Sabah itu juga berkata, penubuhan Suruhanjaya Diraja (RCI) boleh menjadi keutamaan bagi membolehkan kajian aspek perpaduan dalam pendidikan dijalankan.

Menjawab pencelahan Maszlee Malik (Bebas-Simpang Renggam) sama ada beliau bersetuju sekiranya semua sekolah vernakular dihapuskan, Bung Moktar menolak cadangan itu.

“Saya tidak pernah bercadang menghapuskan (sekolah vernakular), tetapi kita (boleh) buat kajian…untuk memastikan perpaduan negara kita ini terjamin serta-merta,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Zizie Izette Layak Terima RM2.8 Juta

KUALA LUMPUR: Mahkamah Sesyen di sini hari ini diberitahu isteri Datuk Seri Bung Moktar Radin, Datin Seri Zizie Izette Abdul Samad layak menerima wang pengenalan RM2.8 juta memandangkan pelakon itu memperkenalkan suaminya untuk Felcra membuat pelaburan RM150 juta dalam unit amanah Public Mutual.

Perunding unit amanah Norhaili Ahmad Mokhtar, 45, berkata, bayaran wang pengenalan yang diberikan kepada Zizie Izette itu adalah strategi pemasaran pihaknya apabila wanita itu turut memperkenalkan seorang pegawai kanan Felcra untuk membuat pelaburan sama.

“Saya menghubungi Datin Seri (Zizie Izette) mengatakan pelaburan dibuat Felcra (RM150 juta) sudah berjaya dan pada masa sama, saya mendapat komisen daripada pelaburan itu. Saya kemudian beritahu kepada Datin Seri yang saya ingin memberikannya wang pengenalan itu.

“Saya pakar (pelaburan) dalam menceritakan kepada rakyat Malaysia mengenai kehebatan unit amanah tetapi saya tidak boleh masuk ke dalam syarikat besar yang tidak tahu mengenai apa saya buat,” katanya.

Saksi pendakwaan ke-25 itu berkata demikian semasa pemeriksaan utama oleh Timbalan Pendakwa Raya Law Chin How pada perbicaraan kes rasuah dihadapi Bung Moktar dan isterinya Zizie Izette di hadapan Hakim Rozina Ayob.

Menyentuh mengenai komisen yang diperoleh selepas berjaya mendapatkan pelaburan (RM150 juta) itu, Norhaili berkata, beliau dan Madhi Abdul Hamid, 43, yang juga ejen (Public Mutual) masing-masing memperoleh komisen RM2.9 juta.

“Apabila mendapat komisen itu, saya dan Madhi berbincang mengenai pengurusan komisen itu dengan mengambil kira faktor seperti pengurusan pelaburan Felcra dan kos operasi jangka panjang kerana pelaburan ini mengambil tempoh lebih tujuh tahun untuk matang dan kami juga ambil kira kos cukai untuk diuruskan dalam tempoh berkenaan,” katanya.

Semasa disoal Law mengapa Zizie Izette perlu dibayar RM2.8 juta, saksi itu berkata, Zizie Izette layak menerima wang pengenalan itu setelah mengambil kira segala perbelanjaan kos, cukai dan faedah bulanan selagi pelaburan Felcra di bawah jagaannya.

“Kalau saya…saya tidak nampak jumlah itu besar tetapi saya melihat penjagaan akaun Felcra untuk jangka panjang. Ia (wang pengenalan) layak untuk Datin Seri Zizie Izette.

“Seingat saya pembayaran wang pendahuluan RM2.2 juta itu dalam bentuk cash (tunai) di Public Bank di Melawati diuruskan oleh Madhi, selebihnya RM800,000 dimasukkan semula ke dalam Public Mutual Berhad atas nama Datin Seri Zizie Izette,” kata Norhaili.

Ditanya Law mengapa pihak Public Bank hanya membayar RM2.2 juta sedangkan RM2.8 juta sepatutnya dibayar Zizie Izette, saksi itu berkata: “Pada waktu itu Public Bank tidak mempunyai wang tunai yang mencukupi dan saya juga telah menasihatkan Datin Seri (Zizie Izette) untuk membuat pelaburan di Public Mutual Berhad.

“Saya juga menasihatkan Datin Seri Zizie Izette untuk melabur antara RM600,000 hingga RM800,000 dan ia diuruskan oleh Madhi dan seorang lagi konsultan Public Mutual,” kata Norhaili.

Bagaimanapun, saksi itu tidak dapat mengingati berapa jumlah cek yang telah dikeluarkan namun cek itu tertera nama Public Mutual Berhad dan nombor kad pengenalan Zizie Izette.

Dalam prosiding itu, Norhaili berkata, tiada elemen rasuah dan permintaan rasuah daripada Bung Moktar dan isterinya Zizie Izette manakala wang RM2.8 juta yang diberikan kepada pelakon itu bukan rasuah, sebaliknya adalah wang pengenalan.

Norhaili akan menyambung keterangannya pada 14 Februari ini.

Pada prosiding itu, peguam Datuk K. Kumaraendran mewakili Zizie Izette dan M. Athimulan bertindak bagi pihak Bung Moktar.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 64, yang adalah Pengerusi Bukan Eksekutif Felcra ketika itu, didakwa menerima rasuah daripada Madhi menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang, 12 Jun 2015.

Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab sama dan di tempat sama pada 19 Jun 2015.

Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 Maut, Dua Parah Kemalangan Di Lahad Datu

LAHAD DATU :Tiga maut termasuk seorang kanak-kanak perempuan manakala dua parah dalam kemalangan melibatkan dua kenderaan di Kilometer 30 Jalan Sandakan-Lahad Datu, berhampiran Ladang Mensuli di sini pagi tadi.

Identiti tiga mangsa yang maut dikenal pasti sebagai Muhammad Isyam Samsudin, Masniati Yusuf dan kanak-kanak perempuan Ainul Mardhiah Abdullah, yang usia serta hubungan mereka masih belum diketahui.

Ketiga-tiga mangsa menaiki kereta Perodua Bezza bersama seorang mangsa yang cedera parah, Nur Wafa Izzayani Samsudin, 16, manakala seorang lagi yang parah merupakan pemandu Toyota Land Cruiser iaitu lelaki berusia 50 tahun.

Ketua Balai Bomba dan Penyelamat Lahad Datu Samsoa Rashid ketika dihubungi pemberita berkata lapan anggota dan pegawai bersama sebuah jentera dihantar ke lokasi kejadian selepas panggilan kecemasan diterima pada 9.04 pagi.

“Setibanya di lokasi, kesemua mangsa yang tersepit di dalam kenderaan sudah dikeluarkan orang awam dan dihantar ke Hospital Lahad Datu untuk tindakan lanjut ,” katanya.

Samsoa berkata pasukan bomba kemudian bertindak melakukan kerja-kerja pembersihan di kawasan kemalangan dan membuat pemeriksaan keselamatan sebelum operasi ditamatkan pada 12 tengah hari. – BERNAMA


Ramai Mahu Jodohkan BCL Dengan Ariel Noah

Kuala Lumpur: Niat penyanyi dan pelakon popular Indonesia, Bunga Citra Lestari berkongsi rasa bahagia apabila lagu Menghapus Jejakmu kerjasamanya dengan Ariel Noah dicalonkan dalam Anugerah Muzik Indonesia (AMI) 2020 disalahertikan pengikutnya di Instagram apabila ramai mahu menjodohkannya dengan bekas kekasih Luna Maya itu.

Dalam hantaran itu, Bunga atau BCL meluahkan kegembiraannya apabila karya hasil kerja kerasnya itu dicalonkan dalam kategori Karya Produksi Kolaborasi Terbaik AMI 2020.

“Belasan tahun di industri muzik, ini adalah kali pertama aku mula memberanikan diri bertindak menjadi produser bersama Ariel Noah. Dan, gembira sekali rasanya ketika tahu kalau lagu ini dicalonkan sebagai Karya Produksi Kolaborasi Terbaik AMI 2020,” tulisnya.

Di samping ucapan tahniah, turut dilontarkan ribuan ucapan supaya isteri Allahyarham pelakon Malaysia, Ashraf Sinclair itu akan disatukan dengan Ariel sebagai pasangan.

“Cocok. Semoga cepat bernikah sama Ariel,” itu antara komen yang ditulis netizen di ruangan komen.

“Cocok kalau jadi suami isteri,” tulis satu komen yang lain.

Muzik video Menghapus Jejakmu versi ini dilancarkan di YouTube pada 14 Februari lalu dan sehingga kini sudah mencatat lebih 67 juta tontonan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UiTM Tawar Peluang Kedua Kepada Anak-Anak Bumiputra Sabah

KOTA KINABALU: Program Mengubah Destini Anak Bangsa (MDAB) yang kini dikenali sebagai Program Pra-Pendidikan Tinggi merupakan peluang kedua kepada anak Bumiputra Sabah untuk melanjutkan pelajaran ke peringkat yang lebih tinggi.

Menurut Pensyarah Kanan Universiti Teknologi MARA (UiTM), Professor Madya Dr Rozita Mohammed inti pati program ini masih sama iaitu untuk memberi ruang dan peluang kepada mana-mana pelajar yang dikategorikan sebagai B40, M40 dan B20 untuk melanjutkan pelajaran.

“Program ini sangat menepati aspirasi negara, yang mana ia bertujuan untuk mengeluarkan bumiputra Sabah daripada kancah kemiskinan melalui pendidikan, hal ini kerana harta yang paling berharga sekali adalah akademik.

“Sebagai agen perubahan, adalah menjadi satu tanggungjawab untuk memberikan ruang dan peluang kepada anak-anak jati Sabah untuk belajar di peringkat yang lebih tinggi dengan kelayakan yang diperolehi dan hanya di UiTM sahaja yang membuka peluang tersebut.

“Satu-satunya Institusi Pendidikan Tinggi Awam (IPTA) yang masih mengekalkan syarat utama iaitu mengambil 100 peratus bumiputra Sabah untuk melanjutkan pelajaran di peringkat yang lebih tinggi adalah UiTM sahaja.

“Pelajar boleh memilih sama ada ingin mengambil aliran Sastera ataupun aliran Sains kerana ianya bergantung kepada minat pelajar itu sendiri,” jelasnya pada kunjungan hormat kepada Pengarah Penerangan Sabah (JaPen), Norzawiyah Bulka di Wisma Dang Bandang pada Isnin.

Dalam pada itu, Penolong Pendaftar Kanan Muhd Zahimi Janai menjelaskan bahawa Program MDAB adalah satu program yang membantu pelajar lepasan SPM yang tidak layak untuk melanjutkan pendidikan di peringkat diploma kerana tidak menepati syarat yang telah di tetapkan dimana mereka perlu mengikuti program pra diploma yang kemudiannya dinaiktaraf ke program diploma.

Terdapat dua aliran yang ditawarkan kepada pelajar, yang pertama aliran Sastera iaitu program pra-diploma perdagangan yang hanya memerlukan 6 bulan pengajian sahaja dan yang kedua aliran Sains iaitu program pra diploma sains yang memerlukan 6 bulan sehingga satu tahun pengajian.

“Syarat untuk memasuki program pra-diploma ini adalah sangat rendah iaitu bagi program Pra Diploma (Perdagangan), mereka perlu lulus SPM dengan minima 3 kredit termasuk Bahasa Melayu dan lulus Matematik atau Matematik Tambahan serta Bahasa Inggeris.

“Manakala bagi Program Pra Diploma (Sains) pula mereka perlu lulus SPM dengan minima 3 kredit termasuk Bahasa Melayu, Sejarah, kredit Matematik atau Matematik Tambahan dan lulus Bahasa Inggeris serta salah satu mata pelajaran Fizik, Kimia, Biologi atau Sains Tambahan,” katanya.

Jelas Zahimi lagi, terdapat kekangan yang dihadapi oleh pihak UiTM yang mana mereka masih kekurangan calon untuk memasuki Program Pra Diploma ini.

“Maka dengan adanya jalinan dengan JaPen dapat membantu UiTM dalam mempromosikan program ini supaya seluruh masyarakat di negeri Sabah khususnya di setiap daerah akan mendapat maklumat mengenai peluang melanjutkan pengajian ke UiTM.

“Saya juga percaya bahawa UiTM adalah satu-satunya IPTA yang menawarkan peluang untuk melanjutkan pengajian ke peringkat lebih tinggi dengan kos yang paling minima dan kursus yang berkualiti seperti universiti yang lain.

“Iklan mengenai program ini telah dibuat ke seluruh Sabah, tetapi memandangkan kampus ini terletak di daerah Tawau maka kebanyakkan pelajar adalah berasal daripada sebelah Pantai Timur.

“Walaubagaimanapun, daripada segi pengambilan adalah terbuka kepada semua anak jati Sabah asalkan melepasi syarat yang telah ditetapkan oleh pihak pengurusan UiTM,” ujarnya.

Menurutnya juga, terdapat banyak keistimewaan yang diperolehi sekiranya calon memasuki program pra diploma, antaranya adalah diberikan kemudahan asrama percuma, yuran pengajian percuma, elaun sara diri bulanan, bantuan pembangunan diri dan motivasi pelajar, bantuan pembelajaran secara intensif dan bantuan sokongan sama seperti pelajar UiTM yang lain.

Turut hadir pada kunjungan hormat, Ketua Penolong Pengarah Bahagia Media Siber Zamri Abdul Ghani dan Penyelia Program Mohd Mozailye Hj. Moulton. – Utusan Borneo


Bandar Sandakan sibuk dengan persiapan Aidilfitri

SANDAKAN, 3 Jun – Suasana di bandar Sandakan yang mula sibuk dengan orang ramai yang keluar membeli belah keperluan untuk menyambut Hari Raya Aidilfitri yang di jangka disambut pada rabu ini.

Pelbagai jenis barangan keperluan seperti ketupat, daun kelapa, daun pisang dan rempah ratus untuk keperluan memasak boleh didapati di gerai jualan yang dibuka di atas pembahagi jalan.

Pembukaan gerai jualan ini buakn sahaja dapat memudahkan pengguna mencari bahan keperluan tetapi juga merupakan sumber pendapatan kepada peniaga yang dibenarkan berniaga pada minggu terakhir Ramadan di kawasan pembahagi jalan.


Juragan Bersama Lapan Penumpang Dari Sitangkai, Filipina Ditahan Di Semporna

SEMPORNA, 19 Ogos: Pasukan Polis Marin (PPM) menahan sembilan individu dari Sitangkai, Filipina, yang cuba menyusup masuk secara haram ke negara ini melalui perairan Pulau Sisipan dekat sini, semalam.

Komander PPM Wilayah 4 Sabah, ACP Mohamad Pajeri Ali berkata bertindak atas maklumat Unit Risikan Marin (URM), sebuah perahu dikendalikan seorang lelaki Pala’u yang membawa lapan penumpang terdiri daripada enam lelaki dan dua wanita, kesemuanya warga Filipina, ditahan pada 7 pagi.

“Kesemua mereka yang ditahan berumur antara 65 tahun hingga 16 tahun. Siasatan awal mendapati lapan penumpang yang pertama kali masuk ke negara ini mengaku membayar wang 3,000 Peso (RM70) setiap seorang kepada juragan,” katanya dalam satu kenyataan di sini, hari ini.

Mohamad Pajeri berkata pihaknya turut merampas perahu, enjin pam serta beberapa barangan peribadi mereka termasuk wang tunai Peso 1,570 (RM207.20).

“Rampasan dan tangkapan dibuat mengikut Seksyen 26A Akta Anti Pemerdagangan Orang dan Penyeludupan Migran (ATIPSOM) 2007 kerana menjalankan kegiatan penyeludupan migran dan jika sabit kesalahan boleh dihukum penjara tidak lebih 15 tahun atau denda atau kedua-duanya,” katanya.

Beliau berkata  PPM komited membanteras kegiatan penyeludupan manusia di perairan Sabah, di samping melaksanakan tugasan harian menjaga keselamatan masyarakat maritim serta penguatkuasaan undang-undang lain.


PKP Lanjut Hingga Jun Jika Rakyat Degil

KUALA LUMPUR: Perintah Kawalan Pergerakan (PKP) kemungkinan besar akan diteruskan hingga melepasi Jun ini jika sikap rakyat yang masih berdegil dan menyebabkan kes jangkitan wabak Covid-19 bertambah.

Ketua Polis Negara, Tan Sri Abdul Hamid Bador berkata, jika mereka terus berdegil dan kes jangkitan Covid-19 bertambah, besar kemungkinan PKP diteruskan hingga melepasi Jun.

“Sehubungan itu, hari ini saya sekali lagi memberi peringatan kepada orang ramai supaya tak lupa bahawa PKP tidak akan dilonggarkan.

“Tindakan tangkapan akan dipergiatkan lagi kepada mereka yang melanggar arahan PKP, ” katanya ketika dihubungi hari ini.

PKP fasa ketiga akan bermula esok adalah waktu kritikal dalam usaha negara menghapuskan wabak Covid-19.

PKP dilanjutkan dua minggu lagi sehinga 28 April dalam usaha memutuskan rantaian Covid-19.

Ketika ini PDRM bersama Angkatan Tentera Malaysia (ATM) mengadakan sekatan jalan raya (SJR) di seluruh negara bagi menguatkuatkuasa PKP.- Harian Metro


Pulau Komodo Tak Jadi Tutup

JAKARTA: Kerajaan Indonesia membatalkan perancangan untuk menutup Pulau Komodo pada tahun depan berikutan populasi biawak Komodo masih stabil dan belum terancam.

Menteri Alam Sekitar dan Perhutanan, Siti Nurbaya Bakar berkata, data menunjukkan populasi biawak gergasi itu stabil sejak lebih 10 tahun lalu.

“Tiada ancaman yang menyebabkan populasi Komodo menurun,” katanya dalam satu kenyataan.

Kementerian itu akan bekerjasama dengan kerajaan tempatan bagi membangunkan lokasi pelancongan, mempertingkatkan latihan renjer, menyediakan kelengkapan lebih baik untuk rondaan serta mendirikan pusat penyelidikan Komodo.

Pada Julai lalu, Gabenor Nusa Tenggara Timur, Viktor B Laiskodat berkata, pulau itu perlu ditutup kepada orang awam bagi mengelak proses pembiakan reptilia terbabit diganggu selain mengurangkan risiko diburu.

Berdasarkan perancangan asal, pulau itu akan dibuka setahun kemudian sebagai destinasi pelancongan eksklusif.

Namun, perancangan itu menerima bantahan penduduk yang bergantung kepada pelancong sebagai sumber pendapatan.- Agensi


JANS nafi Empangan Babagon kering

JABATAN Air Negeri Sabah (JANS) menafikan maklumat berserta gambar yang tersebar di media sosial kononnya Empangan Babagon di Penampang kini kering berikutan musim kemarau di negeri ini.

Pengarah JANS, Ir Amarjit Singh, berkata perkara itu tidak benar kerana empangan terbabit menyimpan 16.08 juta meter padu air yang mampu bertahan sehingga 92 hari.

“Ia (Empangan Babagon) menyimpan 16.08 juta meter padu air (yang mencukupi) untuk beroperasi selama 92 hari.

“(Empangan) Babagon mempunyai dua anak sungai utama dan banyak anak sungai kecil (yang menyalurkan air),” katanya hari ini.

Sehubungan itu, Amarjit meminta orang ramai agar berhati-hati menyebarkan maklumat agar tidak menimbulkan kebimbangan kepada masyarakat.

Beliau mengulas penyebaran sekeping gambar di aplikasi WhatsApp, kononnya keadaan terkini Empangan Babagon yang hampir kering akibat cuaca panas berpanjangan di negeri ini sejak beberapa minggu lalu.

Baru-baru ini, beliau memberi jaminan orang ramai tidak perlu risau dengan musim kemarau berikutan cuaca monsun timur laut yang menjejaskan bekalan air di Sabah sejak awal tahun ini.

Beliau dilaporkan berkata, walaupun bekalan air yang ada ketika ini mampu bertahan sehingga dua bulan, namun beberapa pelan tindakan sudah dirancang termasuk melakukan pembenihan awan sekiranya perlu.

Semalam, Pengarah Jabatan Meteorologi Sabah, Azemi Daud berkata, 23 lokasi di Sabah merekodkan hari tanpa hujan melebihi tujuh hari berturut-turut dengan Stesen Meteorologi Lapangan Terbang Sandakan mencatat jumlah hari tanpa hujan tertinggi di seluruh negara, iaitu 23 hari berturut-turut sehingga kelmarin.

Ia diikuti pekan Tungku, Lahad Datu sebanyak 22 hari, Pertanian Ulu Dusun, Sandakan (19 hari); Tumunong Hallu, Lahad Datu (18 hari); Stesen Meteorologi Lahad Datu (17 hari) dan Kota Kinabatangan, Kinabatangan (17 hari).

Jabatan Meteorologi turut meramalkan cuaca panas dan kering yang melanda Sabah ketika ini berterusan sehingga akhir April depan. – Harian Metro


Kecewa tapi hormati keputusan mahkamah – Musa Aman

KOTA KINABALU: Bekas Ketua Menteri Sabah, Tan Sri Musa Aman, berkata beliau menghormati keputusan Mahkamah Tinggi di Kuala Lumpur hari ini yang mengenepikan perintah Mahkamah Sesyen sebelum ini berhubung kebenaran memulangkan pasport untuk menyambung rawatan di luar negara.

Musa bagaimanapun menyatakan kedudukannya seolah-olah bertentangan dengan asas dalam sistem keadilan jenayah bahawa seseorang tertuduh kekal tidak bersalah sehingga dibuktikan sebaliknya.

Beliau berkata, status tidak bersalah itu bukan saja hak perundangan, malah menjadi asas hak asasi manusia.

“Dalam hal ini, saya merasakan bahawa saya dianggap bersalah sehingga dibuktikan sebaliknya.

“Permohonan saya untuk menyambung rawatan perubatan adalah berasas. Rawatan saya bermula di United Kingdom pada tahun lalu sebagai susulan rawatan doktor pilihan saya di Singapura yang merawat saya selama lebih 22 tahun.

“Ini dibenarkan oleh hakim Mahkamah Sesyen sebelum ini yang memahami merit permintaan saya tetapi malangnya dalam semakan, hakim Mahkamah Tinggi menafikannya. Sudah pasti ini bukan kedudukan yang sepatutnya,” katanya menerusi kenyataan hari ini.

Musa berkata beliau sentiasa meletakkan kepercayaannya terhadap keluhuran undang-undang dan percaya tiada siapa boleh dihalang untuk meneruskan rawatan perubatan oleh doktor pilihannya, terutama apabila rawatan itu sudah bermula dan ia tidak mengganggu prosiding mahkamah.

Katanya, tidak timbul isu melarikan diri atau mengelak pihak berkuasa dan ia dibuktikan dengan kepulangannya ke negara ini pada Ogos tahun lalu, walaupun bertentangan dengan nasihat doktor bagi membantu pihak berkuasa dan melaksanakan tugas sebagai wakil rakyat.

“Sehingga kini saya memberi kerjasama penuh dan memaklumkan pihak berkuasa termasuk Suruhanjaya Pencegahan Rasuah Malaysia (SPRM) termasuk ketika mendapatkan rawatan perubatan di luar negara.

“Saya ada alasan perundangan untuk menyambung rawatan yang terpaksa ditangguhkan kerana keputusan pulang ke Malaysia,” katanya.

Berikutan itu, katanya, beliau terpaksa memaklumkan doktornya di United Kingdom dan Singapura berhubung perkembangan terbaru itu.

Musa berkata, beliau akan mendapatkan nasihat peguamnya untuk mengambil tindakan selanjutnya.

“Saya menghormati keputusan mahkamah tetapi saya kecewa,” katanya. – Berita Harian


5 Lagi Lokaliti Di Sabah Dikenakan PKPD Mulai 14 Ogos

KOTA KINABALU: Sebanyak 5 lagi lokaliti di Sabah dikenakan perintah kawalan pergerakan diperketatkan (PKPD) bermula 14 Ogos hingga 27 Ogos ini.

Menteri Kanan Luar Negeri (Keselamatan), Hishammuddin Hussein berkata, 5 lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD di 5 lokaliti di Sabah bermula 14 Ogos hingga 27 Ogos adalah seperti berikut:

Penamatan PKPD di Sabah pada 13 0gos :

Dalam perkembangan lain, Hishammuddin berkata seramai 219 individu dikompaun kerana ingkar SOP dan 37 direman semalam.

Sementara Pasukan Task Force Operasi Pematuhan dengan kekuatan 18,444 anggota semalam melaksanakan 89,183 pemeriksaan dan ‘snap check’ Covid-19 bagi memantau serta menguatkuasakan pematuhan prosedur operasi standard (SOP) di seluruh negara.

Menerusi Operasi Benteng dalam tempoh sama, tujuh lagi pendatang asing tanpa izin (PATI) ditahan dan sembilan kenderaan darat dirampas.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lagi Kluster Covid-19 Babit Sekolah Di Sabah

KOTA KINABALU: Menteri Kerajaan Tempatan dan Perumahan Masidi Manjun berkata, satu lagi kluster baharu Covid-19 membabitkan institusi pendidikan diisytiharkan di Sabah, hari ini.

Katanya, Kluster Jalan Beluran Lama membabitkan pelajar asrama di Sekolah Menengah Kebangsaan (SMK) Beluran.

“Indeks kes adalah seorang pelajar lelaki berusia 18 tahun dan dikesan positif melalui saringan bergejala pada 17 Feb.

“Saringan terhadap kontak rapat telah mendapati pertambahan 34 kes, secara keseluruhannya, jumlah kumulatif kluster ini ialah 35 kes positif setakat hari ini,” katanya ketika dihubungi.

Sementara itu, Masidi berkata terdapat dua kluster diisytiharkan tamat hari ini iaitu Kluster Kayul di Kuala Penyu yang merupakan kluster komuniti dan Kluster Pandan-Pandan di Putatan iaitu kluster institusi pendidikan.

Beliau yang juga jurucakap negeri berkaitan Covid-19 berkata, kluster masih aktif di Sabah kini ialah sebanyak 41.

Terdahulu, Masidi berkata Sabah mencatatkan sebanyak 5,007 kes baharu iaitu menurun 352 kes berbanding semalam.

Bagaimanapun, katanya jumlah itu masih amat tinggi dan peratusan tinggi jangkitan sporadik adalah petunjuk kes harian di Sabah akan kekal tinggi dalam masa terdekat.

“Daripada jumlah kes baharu itu juga, 606 membabitkan kanak-kanak bawah umur 11 tahun yang belum layak atau belum menerima vaksin dengan seramai 42 daripada 606 pesakit ini adalah bayi bawah umur satu tahun.

“Sementara itu, seramai 4,986 orang atau 99.58% daripada 5,007 pesakit hari ini adalah dalam Kategori 1 dan 2, lima dalam Kategori 3, 13 orang dalam Kategori 4 dan tiga dalam Kategori 5,” katanya. – FMT


Stor Penyimpanan Perabot, Rumah Pekerja Musnah Dalam Kebakaran

TUARAN: Sebuah stor penyimpanan perabot dan mesin perabot dan sederet rumah pekerja 10 pintu jenis tidak kekal musnah dalam satu kebakaran di Jalan Bypass Tuaran berhampiran CKS Menggatal, pagi tadi.

Menurut kenyataan yang dikeluarkan Jabatan Bomba dan Penyelamat Malaysia (JPBM), Pusat Gerakan Operasi (PGO) menerima panggilan kecemasan mengenai kebakaran itu lebih kurang pukul 10 pagi melalui talian MERS 999.

Pasukan dari Balai Bomba dan Penyelamat Lintas bergegas ke tempat kejadian dengan jarak 13KM daripada balai. Bantuan pasukan dari Balai Bomba dan Penyelamat Kota Kinabalu juga digerakkan ke tempat kejadian.

“Keseluruhan operasi diketuai Pegawai Bomba Kanan II Rozam bersama 24 anggota penyelamat dengan kekuatan logistik tiga buah jentera kecemasan Fire Rescue Tender (FRT), dua buah jentera kecemasan Water Tanker, sebuah jentera kecemasan Emergency Medical Rescue Services (EMRS), dan tiga buah Unit Bermotor Rapid Intervension Motorcycle (RIM),” kata jabatan itu dalam satu kenyataan.

Turut hadir di lokasi kejadian adalah Penolong Pengarah Bahagian Siasatan Negeri, Ketua Zon 1 Sabah, Pegawai Bahagian Operasi Negeri, Pegawai Penyiasatan Negeri, dan Pegawai Operasi Balai Bomba dan Penyelamat Lintas.

“Operasi dapat dikawal pada jam 11 pagi dan tamat sepenuhnya pada jam 3.35 petang.

“Tiada kecederaan dan kemalangan jiwa dilaporkan. Punca dam anggaran kerugian masih dalam siasatan,” kata jabatan itu – BorneoToday


Beri Jawatan TPM Kepada Sarawak Atau Sabah, Kata Pemimpin PAS

KUCHING: Seorang pemimpin PAS meminta Perdana Menteri, Muhyiddin Yassin mempertimbangkan tawaran jawatan timbalan perdana menteri di Kabinet persekutuan kepada pemimpin Gabungan Parti Sarawak (GPS).

Ketua Penerangan PAS Sarawak, Zharudin Narudin berkata jawatan itu juga boleh diberikan kepada seorang pemimpin dari Sabah.

“Melantik orang Sarawak atau Sabah sebagai timbalan perdana menteri di peringkat persekutuan perlu dipertimbangkan perdana menteri sebagai sebahagian daripada konsensus baru dalam Perikatan Nasional,” katanya kepada FMT.

Beliau berkata, ini akan memberi lebih banyak kuasa kepada pemimpin Borneo untuk memastikan hak Perlembagaan negeri dikembalikan kepada mereka.

“Ini juga untuk memastikan semak imbang dari segi dasar seperti kita semua tahu komposisi kerusi Parlimen Sarawak tidak sampai satu pertiga daripada keseluruhan kerusi.

“Ini menjadikannya sukar untuk negeri itu mempertahankan haknya dan melindungi kepentingannya di peringkat persekutuan.”

Ahad lalu, Ketua Penerangan Parti Pesaka Bumiputera Bersatu (PBB), Idris Buang dilaporkan berkata, GPS patut ditawarkan jawatan dalam Kabinet persekutuan, walaupun ia bukan sebahagian daripada Perikatan Nasional.

Katanya, GPS patut menyertai kerajaan persekutuan atas merit sendiri untuk membantu menstabilkan negara dan memanfaatkan kewujudan gabungan itu bagi memperjuangkan matlamat serta agenda Sarawak.

Bagaimanapun, Ketua Menteri Sarawak yang juga Pengerusi GPS, Abang Johari Openg dilaporkan berkata, jawatan dalam Kabinet persekutuan yang baru bukan keutamaan parti itu, tetapi beliau akan “meneliti” sebarang tawaran.

Katanya, kepentingan negara dan negeri itu perlu didahulukan. – FMT


Bot Tunda Karam, Tiga Masih Hilang

SANDAKAN:  Seorang krew bot tunda tempatan harungi detik cemas terjatuh dari bot hingga terapung menggunakan pelampung keselamatan selama tujuh jam dalam kejadian bot tunda karam di Kuala Kinabatangan Besar, awal pagi Rabu lepas.

Asman Mohamad ,31, menceritakan kejadian itu berkata ketika bot tunda Ever Winner sedang menunda sebuah tongkang (barge) berisi minyak sawit mentah menuju ke Sandakan telah mengharungi cuaca buruk.

“Saya selaku ketua jurutera bot telah meminta kapada ayah saya yang merupakan kapten bot untuk berpatah balik ke muara sungai berkenaan,” katanya.

Beliau berkata ayahnya telah berpatah balik bagi memasuki muara sebelum bot di pukul ombak dari arah belakang.

“Saya ketika itu berada di luar bot bersama seorang lagi krew. Ketika saya cuba memasuki bot menuju ke bahagian  enjin telah melihat rakannya jatuh ke laut.

“Bot yang tidak stabil dan telah senget tepi akibat dipukul ombak sebelum saya terjatuh tetapi sempat mencapai pelampung keselamatan,” katanya.

Asman berkata ayah saya bersama seorang lagi krew masih berada dalam bot berkenaan.

“Dalam keadaan gelap dan laut bergelora, saya tidak tahu apa berlaku pada bot yang dikemudi oleh ayah saya dalam kejadian lebih kurang jam 4 pagi,” katanya.

Beliau berfikir untuk menyelamatkan diri pada masa itu dan terapung selamat tujuh jam.

“Sekitar jam 11 pagi, saya melihat tongkang yang ditunda bot kami terdampar di pantai,” katanya ketika ditemui sejurus tiba di Jeti Maritim Malaysia Zon Sandakan, pagi tadi (Jumaat).

Asman telah terlihat pakciknya, Rosli Antala ,48, yang merupakan krew tongkang Ever Eternity berada di atas tongkang berkenaan.

“Saya telah berenang ke arah tongkang berkenaan bagi menyelamatkan diri selepas tujuh jam berada di laut,” katanya.

Beliau berkata pasukan penyelamat dari Maritim Malaysia telah datang menyelamatkan kami pada sebelah petang hari yang sama.

Asman melahirkan rasa syukur kerana terselamat dari kejadian itu tetapi rasa sedih ekoran ayah dan dua krew bot tunda masih gagal ditemui.

Beliau dimaklumkan bot tunda yang dikemudi oleh ayahnya dipercayai telah karam.

Asman mendoakan ayahnya, Mohamad Mal ,49, serta dua krew, Mohd Hafiz Isyra Nagrah ,22, dan Azlan Hassan ,23, ditemui dalam keadaan selamat. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ratusan Kenderaan Terkandas Di Kota Belud

KOTA KINABALU: Ratusan kenderaan terkandas di bulatan utama Kota Belud, kira-kira 74 kilometer dari sini, selepas kenderaan menghala ke daerah itu dari kedua-dua arah Kota Kinabalu-Kota Belud tidak dapat melalui jalan berkenaan kerana dinaiki air susulan hujan lebat melanda negeri ini sejak semalam.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia Sabah Misran Bisara berkata, kenderaan dari arah Kota Kinabalu terkandas sejauh tiga kilometer sebelum sampai ke bulatan utama itu, yang merupakan pintu masuk ke daerah berkenaan.

“Begitu juga kenderaan dari Kota Belud tidak boleh keluar kerana jalan dinaiki air,” katanya ketika dihubungi Bernama di sini, hari ini.

Misran berkata laluan di bulatan utama Kota Belud itu tidak dapat dilalui sejak semalam memandangkan paras air sungai berhampiran meningkat sehingga satu meter.

“Atas sebab itu, ada pemandu yang tidak dapat melalui jalan terpaksa mengambil tindakan meletakkan kenderaan mereka di bahu jalan. Bagaimanapun, tanpa diduga, kenderaan diletakkan dalam keadaan selamat di bahu jalan turut terjejas apabila air sungai melimpah secara mendadak,” katanya.

Misran berkata jalan berkenaan masih tidak boleh dilalui oleh kenderaan ringan dan hanya kenderaan pacuan empat roda sahaja boleh melaluinya buat masa ini.

Beliau berkata seramai 31 anggota dari Balai Bomba Penyelamat Kota Belud diketuai oleh ketua balainya Mohd Sazwan turut membuat pemantauan di kawasan itu bagi memastikan semua penduduk berada dalam keadaan selamat.

Sementara itu, Angkatan Pertahanan Awam Malaysia Sabah dalam kenyataannya berkata berkata 10 daerah di Sabah terjejas akibat banjir dan banyak aktiviti tidak dapat dilaksanakan oleh penduduk di Kawasan-kawasan berkenaan.

Daerah terbabit ialah Tenom, Pitas, Beaufort, Membakut, dan Papar, selain Kota Belud, Kota Marudu, Penampang, Keningau dan Tuaran.

Disamping itu, para penduduk turut berkongsi gambar dan video mengenai keadaan banjir di kawasan masing-masing menerusi media sosial Facebook dan aplikasi Whatsapp.

Antara gambar dan video dikongsikan ialah keadaan pekan Donggongon, Penampang, yang digenangi air sehingga menyebabkan banyak premis-premis perniagaan terpaksa ditutup, selain rumah ditenggelami air.- BorneoToday


Tiada Keperluan Perjanjian Baharu Untuk Sabah, Sarawak – Maximus Ongkili

KOTA KINABALU : Tiada keperluan untuk merangka draf perjanjian baharu bagi menggantikan Perjanjian Malaysia 1963 (MA63) yang memperuntukkan Sabah dan Sarawak bergabung dengan Malaya dalam membentuk Malaysia, menurut seorang menteri malam ini.

Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili berkata lebih baik mengkaji MA63 dan memperbaiki segala kelemahan dan melihat bagaimana ia dapat membantu penduduk di Sabah dan Sarawak.

Beliau berkata MA63 merupakan perkara yang perlu dikendalikan dengan bijaksana serta memerlukan pemahanan yang lebih baik dan semua pihak perlu amat berhati-hati dalam membaca situasi melibatkan perjanjian tersebut.

“Ia seumpama perkahwinan. Anda mesti terlebih dahulu mengetahui apa yang salah dengan pasangan anda, apakah kesilapan dia dan sekiranya anda mempunyai semua bukti, maka anda boleh mengemukakan tuntutan cerai. Ini sama dalam situasi ini (MA63).

“Risik kesilapan dalam MA63 dan jika kerajaan gagal menangani sebarang kekurangan, maka mungkin kita dapat  mengabaikan perjanjian lama dan merangka draf baharu…tetapi juga penting untuk mengetahui apa implikasinya daripada menggugurkan MA63,” katanya dalam kenyataan di sini.

Jumaat lalu, Timbalan Ketua Menteri Sabah Datuk Dr Jeffrey Kitingan berkata negara mungkin memerlukan perjanjian baharu untuk tiga entiti iaitu Sabah, Sarawak dan Semenanjung Malaysia untuk membentuk Malaysia yang menjalin hubungan baik antara negeri dan persekutuan.

Ongkili berkata kerajaan sekarang sudah menguruskan ‘kecacatan’ dan memperbaiki perkara yang telah dikenal pasti oleh jawatankuasa kerja di bawah Majlis Khas Perjanjian Malaysia 1963 (MKMA63).

“Kerajaan sekarang melaksanakan apa yang tidak pernah dilakukan sebelumnya – menangani kekurangannya – jadi jangan bicara mengenai draf perjanjian baharu apabila anda belum lagi melakukan kajian yang diperlukan. Jangan mencetus sentimen semata-mata untuk kepentingan politik.

“Kita mesti memahami bahawa MA63  adalah sebahagian Akta Malaysia yang diluluskan oleh Parlimen serta Dewan Undangan Negeri (DUN) Sabah dan Sarawak.

“Sekiranya kita ingin menggubal perjanjian baharu, ia perlu dibentangkan di Parlimen dan kedua-dua DUN untuk kelulusan. Ini adalah proses yang panjang,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rampasan Kuasa Gagal, Shafie Serah Rakyat Tentukan

KOTA KINABALU: Cubaan rampasan kuasa bagi menjatuhkan kerajaan Sabah di bawah pimpinan Parti Warisan Sabah (Warisan) gagal.

Pembubaran Dewan Undangan Negeri (DUN) yang diumumkan pagi tadi oleh Ketua Menteri, Datuk Seri Panglima Mohd Shafie Apdal memusnahkan harapan Tan Sri Musa Aman untuk membentuk kerajaan baharu.

Mohd Shafie memaklumkan beliau telah mendapat perkenan Yang DiPertua Negeri Sabah (TYT), Tun Juhar Mahiruddin pagi tadi untuk membubarkan DUN Sabah.

Katanya, TYT juga telah bersetuju menerima permintaan tersebut dan memberi perkenan bagi membubarkan DUN berkuat kuasa hari ini.

Beliau berkata, tekanan politik yang dilakukan daripada pihak-pihak dari Kuala Lumpur yang kerap datang ke Sabah mendorongnya mengambil keputusan meminta perkenan TYT bagi membubarkan DUN Sabah.

”Semalam saya memaklumkan kepada Tun Juhar (pembubaran DUN)dan kita buat persediaan. Kemudian pagi tadi saya pergi ke Istana Negeri bagi mendapatkan perkenan,” katanya dalam sidang media selepas perjumpaan tertutup bersama ADUN dan Ahli Parlimen kerajaan Sabah, hari ini.

Mohd Shafie berkata, tidak wujud persoalan tentang jumlah kerusi yang mereka (Musa) ada kerana berdasarkan undang-undang negeri yang ada, beliau masih Ketua Menteri yang sah.

“Sebagai Ketua Menteri yang memerintah kerajaan hari ini, saya boleh memohon perkenan untuk membubarkan Dewan dan TYT mempunyai hak dan kuasa mutlak untuk membubarkan DUN.

“Saya mempunyai 45 surat akuan sumpah (SD) sejak dari awal. Tapi, apakan daya ada (ADUN) yang tidak kuat iman, dibeli dan dijanjikan jawatan,” ujarnya.

Sebelum berlakunya tindakan ADUN keluar beramai-ramai semalam, kerajaan Sabah mempunyai 45 daripada 65 kerusi DUN, termasuk lima kerusi ADUN dilantik.

Semalam, Musa mengumumkan beliau mempunyai majoriti mudah bagi membentuk kerajaan baharu setelah beberapa Ahli Dewan Undangan Negeri (ADUN) Warisan, Parti Tindakan Demokratik (DAP), Pertubuhan Kinabalu Progresif Bersatu (UPKO) dan Parti Keadilan Rakyat (PKR) melompat keluar dari parti masing-masing.

Difahamkan 13 ADUN kerajaan Sabah keluar melompat dari parti masing-masing semalam bagi menyertai kem Musa untuk membentuk kerajaan baharu.

Antara senarai ADUN yang dipercayai meninggalkan parti bagi menyertai kem Musa adalah Datuk Osman Jamal (Balung); Datuk Hamisa Samat (Tanjung Batu); Datuk Muis Picho (Sebatik); Datuk Bolkiah Ismail (Pitas); Datuk Masiung Banah (Kuamut); Abd Rahman Kongkawang (Labuk); Datuk Anita Baranting (Tandek); Datuk Musbah Jamli (Tempasuk); Datuk Saddi Abdul Rahman (Sukau); Jamawi Jaafar (Kemabong); Datuk Abidin Madingkir (Paginatan); Kenny Chua (Inanam); dan ADUN dilantik Ronnie Loh.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Kemuka Cadangan Tambah Penerbangan Singapura Ke Tawau & Sandakan

TAWAU, 10 Jun : Kementerian Pelancongan, Kebudayaan dan Alam Sekitar Sabah akan mengemukakan cadangan kepada syarikat penerbangan Singapura dalam tempoh terdekat bagi menambah laluan ke bandar ini dan Sandakan.

Menterinya Datuk Jafry Ariffin berkata penerbangan terus ke Lapangan Terbang Tawau dan Sandakan akan membantu merancakkan semula sektor pelancongan Sabah.

Beliau berkata satu pertemuan bersama Menteri Kanan Singapura (Kementerian Ehwal Luar dan Kementerian Pembangunan Negara) Sim Ann telah diadakan semalam.

“Laluan penerbangan ini akan memudahkan pelancong luar untuk datang ke destinasi pelancongan yang menarik seperti Pulau Sipadan di Semporna, Pusat Pemuliharaan Orang Utan Sepilok di Sandakan dan banyak lagi.

“Kementerian Pelancongan, Kebudayaan dan Alam Sekitar Sabah sedang berusaha menarik penyertaan syarikat penerbangan Singapura untuk meluaskan penerbangannya,” katanya dalam kenyataan hari ini.

Beliau berkata pihaknya menerusi Lembaga Pelancongan Sabah kini menjalankan perniagaan ke perniagaan (B2B) dan perniagaan ke pengguna (B2C) dalam meningkatkan usaha promosi pelancongan bagi menarik lebih ramai pelancong antarabangsa datang ke Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(TERKINI) Kota Kinabalu, Penampang & Tuaran Dilanda Banjir Kilat

KOTA KINABALU : Hujan lebat berterusan bermula awal pagi Selasa sehingga kini telah mengakibatkan banjir kilat di beberapa kawasan di daerah Kota Kinabalu, Penampang dan Tuaran.

Jurucakap Sekretariat Pengurusan Bencana Negeri Sabah berkata, semua agensi terlibat kini sedang melakukan pemantauan di kawasan hotspot banjir dan persediaan telah dilakukan awal bagi menghadapi bencana banjir di negeri ini.

“Sungai Moyog didapati pada paras bahaya dan Jalan Datuk Panglima Banting terjejas kedua-duanya di Penampang.

“Orang ramai dinasihatkan supaya sentiasa berhati-hati dalam menghadapi situasi ini. Tiada mangsa banjir dipindahkan dan tiada pusat pemindahan dibuka setakat ini,” katanya ketika dihubungi pada Selasa.

Sementara itu, tinjauan Bernama mendapati beberapa kawasan dilanda banjir di Kota Kinabalu antaranya Likas, Kolombong dan Manggatal, selain di Penampang antaranya Kolopis dan Donggongon, serta di Tuaran antaranya di Salut, Telipok dan Rugading.

Beberapa jalan menuju ke Kota Kinabalu dari Tuaran turut terjejas antaranya Jalan Salut dan Jalan Sulaman, manakala tinjauan mendapati jalan itu tidak dapat dilalui kenderaan mengakibatkan kesesakan lalu lintas kira-kira tiga kilometer.

Dalam pada itu, Jabatan Meteorologi Malaysia mengeluarkan amaran cuaca buruk untuk kawasan pantai barat Sabah pada jam 8.35 pagi Selasa.

Menurut kenyataan itu, hujan lebat dijangka berterusan di kawasan Kota Kinabalu, Penampang, Tuaran, Papar dan Kota Belud. – SINAR


Semakan Status GKP Tambahan Boleh Dibuat Mulai Hari Ini, 24 Mac

KUALA LUMPUR: Semakan bagi bantuan Geran Khas Prihatin (GKP) Tambahan sudah mula boleh disemak mulai hari ini.

Sebelum ini, kerajaan melalui Pakej Bantuan Perlindungan Ekonomi dan Rakyat Malaysia (PERMAI) telah mengumumkan bantuan kewangan secara one-off sebanyak RM1,000 melalui Geran Khas Prihatin (GKP) Tambahan.

Ia dikhususkan kepada PKS mikro di 12 negeri Perintah Kawaln Pergerakan (PKP) yang berkuatkuasa pada bulan Januari dan Februari 2021.

PKS mikro di negeri bukan PKP pula akan mendapat sebanyak RM500.

Menerusi kenyataan media Kementerian Kewangan Malaysia pada Isnin lalu, semua PKS mikro yang telah diluluskan di bawah GKP 1.0 dan GKP 2.0 sebelum ini akan menerima bayaran GKP Tambahan mulai 25 Mac 2021.

Pembayaran akan dikreditkan terus ke akaun bank yang didaftarkan dalam sistem dan status kelulusan boleh disemak di Portal GKP.


PPS Boleh Beri Pinjaman Perumahan Kepada Penjawat Awam Negeri, Kata Hajiji

PENAMPANG: Kerajaan negeri kini memberi kebenaran kepada Perbadanan Pinjaman Sabah (PPS) untuk memberi pinjaman perumahan kepada penjawat awam negeri itu, kata Ketua Menteri Hajiji Noor.

Katanya, kebenaran itu akan memberi kemudahan kepada penjawat awam negeri untuk memiliki rumah sendiri.

“Dengan kebenaran ini, kerajaan memberi kemudahan kepada penjawat awam negeri untuk memiliki rumah sendiri sama ada membeli atau membina rumah. Justeru, saya berharap PPS akan terus maju sebagai satu agensi kerajaan yang dibanggakan.

“Daripada taklimat yang diberikan oleh PPS, jelas perbadanan ini adalah agensi yang mantap dan perlu dicontohi oleh mana-mana agensi dan syarikat berkaitan kerajaan (GLC) di negeri ini,” katanya sempena majlis penyerahan dividen, faedah dan zakat perniagaan PPS kepada kerajaan negeri di Wisma PPS.

Sementara itu, Hajiji juga meminta semua GLC di negeri ini menghasilkan keuntungan dan memberikan perkhidmatan terbaik kepada pelanggan serta rakyat.

“Saya mahu kepada GLC lain yang mahu terus mencapai perkhidmatan yang terbaik agar dapat merombak atau menyusun semula pentadbiran mereka untuk menjadi GLC yang boleh dibanggakan seperti mana harapan kerajaan,” katanya.

Terdahulu, sempena majlis itu, kerajaan Sabah menerima dividen RM17.5 juta daripada PPS selain RM576,421.44 sebagai pembayaran faedah bagi 2020.

Selain itu, PPS turut membayar zakat perniagaan berjumlah RM263,690.55, bagi tempoh sama. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohamad Alamin Kunjung Pasar Tamu Ucap Terima Kasih Kepada Pengundi

KIMANIS: Ahli Parlimen Kimanis yang baru dipilih Mohamad Alamin mengunjungi pasar tamu di Membakut dan Bongawan hari ini untuk mengucapkan terima kasih kepada pengundi.

Kelihatan segar selepas cukup berehat, pemimpin Umno Sabah itu berswafoto dengan penyokong parti sewaktu beliau mengunjungi gerai demi gerai dan mengucapkan terima kasih kerana memberikan peluang kepadanya untuk mewakili masyarakat setempat di Parlimen.

Beliau sebelum ini aktif membuat kunjungan rumah ke rumah dan berceramah pendek di seluruh Kimanis sepanjang 2 minggu tempoh berkempen

Beliau juga dilihat berjalan terhinjut-hinjut walaupun berusaha menyembunyikannya. Mohamad menafikan “sakit lamanya berbalik semula” dan disebabkan terlalu banyak berjalan.

Pembantu rapat ahli Parlimen itu berkata, Mohamad pernah cedera semasa bermain bola sepak beberapa tahun lepas menyebabkan beliau sukar berjalan.

“Hari ini, saya hanya mahu bertemu penduduk Kimanis dan mengucapkan terima kasih kepada mereka. Saya juga mahu meminta maaf sekiranya telah melukakan hati mereka dengan apa-apa juga cara,” katanya ketika ditemui di Membakut di sini.

Ahli politik berusia 48 tahun itu menang pilihan raya kecil semalam mengalahkan calon Warisan Karim Bujang dengan majoriti 2,029 undi.

Mohamad, yang merupakan Adun Bongawan selama 1 penggal, dijangka mengangkat sumpah sebagai ahli Parlimen di Dewan Rakyat pada Mac ini.

Beliau dan ahli Parlimen Kinabatangan Bung Mokhtar Radin merupakan 2 wakil Umno Sabah di Parlimen.

Mohamad menggantikan bekas tokoh Umno dan ahli Parlimen Kimanis selama 4 penggal Anifah Aman, yang kemenangannya pada pilihan umum Mei 2018 dibatalkan oleh Mahkamah Persekutuan susulan wujudnya luar aturan dalam proses pilihan raya ketika itu.

Beliau merupakan pilihan utama Umno untuk mewakili Barisan Nasional (BN) setelah kerusi tersebut diisytiharkan kosong pada Dis tahun lepas.

Mohamad berkata, pengalamannya sebagai Adun boleh membantu tugasnya sebagai ahli Parlimen.

“Saya akan membangkitkan isu berkaitan Kimanis dan Sabah di Parlimen. Saya juga akan bercakap tentang isu nasional yang berkait kepentingan Malaysia,” katanya.

Katanya, beliau dan pengerusi Umno Sabah Bung Mokhtar mempunyai perwatakan berbeza.

“Dia ada stail sendiri dan begitu juga saya. Bagaimanapun kami mempunyai matlamat dan agenda yang sama,” katanya.

Mohamad berkata, beliau juga akan membantah pelaksanaan Pas sementara Sabah (PSS) pada Jun dengan menambah bahawa pengundi telah menyuarakan penolakan mereka terhadap rancangan itu melalui peti undi.

“Saya fikir langkah terbaik yang perlu diambil oleh kerajaan negeri ia menghentikan rancangan untuk melaksanakan PSS bagi menghilangkan kebimbangan rakyat Sabah,” katanya. – FMT


Tujuh sekolah terjejas banjir di Sabah ditutup

KOTA KINABALU, 28 Jan – Sebanyak tujuh sekolah termasuk sebuah sekolah menengah ditutup akibat banjir yang melanda beberapa daerah di Sabah.

Pengarah Jabatan Pendidikan Negeri Sabah (JPNS) Mistirine Radin ketika dihubungi di sini hari ini berkata sekolah yang ditutup itu melibatkan seramai 1,989 murid dan 173 guru di daerah Sandakan dan Pitas.

Beliau berkata sekolah yang ditutup ialah Sekolah Kebangsaan (SK) Sualok, SK Binsulung, SK Sungai-Sungai dan SK Tampat di daerah Sandakan manakala di daerah Pitas melibatkan SK Sosop, SK Kusilad dan Sekolah Menengah Kebangsaan (SMK) Pitas 2.

Katanya selain terjejas banjir, ada juga sekolah yang dijadikan sebagai pusat pemindahan sementara (PPS) iaitu SK Pamol di daerah Sandakan, SK Ranau di Kota Marudu dan SK Pekan Pitas 2, Pitas.


Jalan Utama Penampang-Tambunan-Keningau Tidak Ditutup

TAMBUNAN: Tiada penutupan jalan berlaku di laluan utama Jalan Penampang-Tambunan-Keningau seperti yang ditularkan dalam laman media sosial.

Jawatankuasa Bencana Daerah Tambunan memaklumkan laluan utama Jalan Penampang-Tambunan-Keningau masih dibuka dan boleh dilalui oleh semua pengguna jalan raya.

Jalan yang ditutup adalah Jalan Kinabaan yang merupakan jalan kecil bagi mengelak pengguna jalan raya melarikan diri daripada sekatan polis.

Penutupan jalan kecil itu dibuat setelah perbincangan dilakukan antara Pegawai Daerah dan Ketua Polis Daerah bagi membolehkan pihak berkuasa memantau pergerakan orang awam di jalan utama sahaja.

Bagi mengelakkan orang ramai lari daripada sekatan jalan raya, Jawatankuasa Bencana Daerah Tambunan terpaksa menambah penghadang jalan besi di Jalan Kinabaan-Toboh berikutan ada pihak yang mengalihkan penghadang jalan yang ditempatkan di situ sebelum ini.


Mukhriz Umumkan Peletakan Jawatan Hari Ini

ALOR SETAR: Kenderaan rasmi membawa Menteri Besar, Datuk Seri Muhkriz Mahathir tiba di Wisma Darul Aman, jam 9.10 pagi ini.

Beliau dijadual mengadakan sidang media bagi mengumumkan peletakan jawatannya sebagai Menteri Besar hari ini.

Sementara itu, Ahli Dewan Undangan Negeri (ADUN) Jeneri, Muhammad Sanusi Md Nor pula dijadual mengangkat sumpah jawatan Menteri Besar Kedah Ke-14, pada jam 2 petang ini.


Penghantaran PTI Di Sabah Perlu Jangka Masa Lama – KDN

KOTA KINABALU: Usaha menghantar balik pendatang tanpa izin (PTI) di Sabah memerlukan satu tempoh yang lama untuk diselesaikan memandangkan ramai diantara mereka tidak mempunyai dokumen sah dari negara asal masing-masing.

Menteri Dalam Negeri Datuk Seri Hamzah Zainudin berkata, disebabkan PTI tidak mempunyai dokuman, kerajaan Malaysia perlu berbincang dengan negara asal mereka seperti Filipina, Indonesia, Pakistan, China dan sebagainya.

“Mereka tidak ada dokumen, jadi betul kah mereka ini orang Filipina atau mereka ini orang Sabah?…itu juga satu cabaran atau masalah kepada kita. Perkara yang sama dengan PTI dari negara Indonesia dan sebagainya.

“Jadi perkara ini perlu mengambil masa yang panjang untuk menentukan bahawa segala ini boleh dilakukan bersama.

“Dalam tempoh berkenaan, mereka (PTI) yang ada di Sabah akan kita tangkap agar rakyat di sini selesa dengan tidak ada persepsi bahawa terdapat PTI sewenang-wenangnya berjalan tanpa dokuman atau bekerja yang sepatutnya kerja-kerja itu boleh dilakukan oleh orang tempatan di seluruh Sabah.

“Masalah sosial yang timbul juga perlu diselesaikan dengan baik,” katanya dalam sidang media ketika mengadakan lawatan kerja ke Bangunan Pentadbiran, Pusat Tahanan Sementara di sini.

Beliau berkata, perkara itu sudah dibincangkan dengan para pegawai dikesemua agensi dibawah Kementerian Dalam Negeri (KDN). Selepas mendapat data tepat keseluruhan, satu perbincangan akan diadakan dengan Kerajaan Sabah.

Katanya, masalah PTI bukan baharu di Sabah dan ia boleh dijejaki sejak awal tahun 1980an. Banyak strategi dilakukan negara ini untuk selesaikan masalah itu.

“Strategi pertama dahulu ialah kerajaan Malaysia mendaftarkan mereka sebagai pendatang asing dalam negara.

“Contohnya pada 70an, Jabatan Imigresen Malaysia telah merekodkan pelarian perang dari Filipina ke Sabah, dokumen HIF22 dikeluarkan.

“Sampai satu ketika disebabkan ramai yang masuk, Kerajaan Negeri ketika itu mengeluarkan Kad Burung-Burung dari tahun 1970 sehingga 2000,” katanya.

Beliau berkata, strategi selepas itu adalah memastikan tidak ada lagi sebarang kad dikeluarkan kepada PTI dan sijil bancian dikeluarkan diantara tahun 1990 sehingga 1991 oleh Majlis Keselamatan Negara (MKN).

Katanya, disebabkan terlalu banyak dokumen, Kerajaan Malaysia mahu betulkan bahawa satu kad sahaja boleh digunakan dan membatalkan dokumen asal yang lain.

“Oleh itu IMM13 dikeluarkan, kita mahu pastikan mereka ini adalah PTI dan boleh berhubung dengan kedutaan negara masing-masing untuk menyediakan dokumen sah kepada rakyat mereka untuk bekerja di sini dengan taraf warganegara asing.

“Ianya seperti orang Malaysia mahu bekerja di Singapura, inilah strategi kita yang perlu dilakukan,” katanya.

Katanya, dalam perbincangan terdapat lebih kurang 136,000 PTI yang mempunyai pelbagai dokumen seumpamanya dalam negara ini.

Menurutnya, kesemua PTI itu akan dipanggil dan pastikan kedutaan negara asal mereka memberikan dokumen khas atau pasport bagi menentukan mereka itu adalah warga asing di sini.

Katanya, selepas mengadakan lawatan ke Pusat Tahanan Sementara di seluruh Sabah, terdapat kira-kira 7,000 tahanan kesemuanya.

Katanya, jumlah itu akan menyumbangkan kos yang besar dari segi perbelanjaan makanan, minuman, tempat tinggal serta kebajikan lain.

“Kalau boleh kita mahu kosongkan kesemua pusat tahanan sementara ini,  tapi masalahnya kita perlu berbincang dengan negara berkaitan seperti Filipina, Indonesia, Pakistan, China dan lain-lain negara,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Asap Rokok Tebal Bunyikan Alat Penggera Api Kompleks Mahkamah Kota Kinabalu

KOTA KINABALU: Suasana gempar seketika sewaktu proses pendengaran rayuan kes bekas Ketua Menteri Tan Sri Musa Aman terhadap keputusan penolakan Mahkamah Tinggi ke atas saman mencabar pelantikan Datuk Seri Mohd Shafie Apdal sebagai Ketua Menteri di Kompleks Mahkamah di sini, hari ini.

Bunyi alat penggera api disertakan bunyi kuat dari mesin yang tidak dapat dipastikan itu menyebabkan suasana di lobi kompleks berkenaan kecoh dan sesi pendengaran kes itu terganggu buat seketika.

Bagaimanapun, petugas teknikal di bangunan itu berjaya menghentikan alat penggera tebabit setelah hampir lima minit berbunyi.

Menurut sumber, alat penggera yang berbunyi itu berlaku di bahagian tangga kecemasan ditingkat tiga kompleks itu dan ia terjadi disebabkan asap rokok.

Ketua Jabatan Siasatan Jenayah Kontinjen Sabah Datuk Jauteh Dikun ketika ditemui berkata alat penggera yang berbunyi kira-kira 10.30 pagi itu berpunca daripada pengunjung mahkamah yang merokok di kawasan larangan merokok.

“Oleh itu kita menasihatkan pengunjung yang datang ke kompleks ini agar mematuhi setiap larangan merokok didalam bangunan ini untuk mengelak berlaku keributan yang disebabkan oleh penggera kecemasan itu.

“Tiada insiden mahupun isu serius yang direkodkan polis pada pagi ini. Hanya bunyi alat penggera itu sahaja,” katanya.

Tinjauan SabahNewsToday di lokasi mendapati sekitar kawasan Mahkamah Kota Kinabalu pagi tadi dikawal ketat oleh anggota polis termasuk di beberapa laluan ke kompleks berkenaan dan di pintu masuk utama ke mahkamah.

Manakala, penyokong dari kedua-dua pihak mula berkumpul seawal jam 8 pagi di kawasan yang disediakan.

Pasukan Gerakan Udara (PGU) Polis juga turut digerakkan bagi memantau keadaan sekitar kompleks mahkamah dari udara selain dibantu oleh Unit Dron PDRM yang bertujuan mengawasi sebarang penggunaan dron oleh orang awam selain melakukan pemantauan dari udara.

Selain itu, anggota polis dari ‘Light Strike Force’ dan Pasukan Gerakan Am (PGA) juga turut berada dalam keadaan berjaga di sekitar kompleks berkenaan.

Polis Diraja Malaysia (PDRM) Kontinjen Sabah hari ini menggerakkan kira-kira 300 anggota termasuk 20 pegawai bagi mengadakan kawalan keselamatan sepanjang proses pendengaran berlangsung.


5 Rumah Ibadat Berdekatan Bukti Perpaduan Kukuh Masyarakat Tuaran

TUARAN, 21 Okt: Masjid An Nur Tuaran di sini, mencatat sejarah tersendiri apabila dikelilingi tiga gereja dan sebuah tokong Buddha sejak kewujudannya lebih 20 tahun lalu.

Masjid yang terletak hanya 700 meter dari pekan Tuaran itu, berupaya menampung seramai 1,500 hingga 2,000 jemaah pada satu masa, dirasmikan pembukaannya oleh Yang Dipertua Negeri Sabah Tun Sakaran Dandai pada 1999.

Kewujudannya tidak hanya sebagai kemudahan umat Islam di daerah ini menunaikan ibadah, malah menjadi kebanggaan penduduk setempat sebagai lambang kebesaran agama itu.

Namun, apa yang lebih unik ialah kedudukan masjid besar itu berada di tengah-tengah lokasi tiga gereja berkenaan iaitu gereja basel Malaysia, gereja sidang injil Sabah dan gereja Anglican St Andrew’s, serta sebuah tokong Buddha.

Tuaran turut mempunyai sebuah lagi gereja katolik terbesar dan tertua iaitu St John yang dibangunkan di lokasi bersebelahan Ibu Pejabat Polis Daerah (IPD) Tuaran dipercayai berusia lebih 40 tahun, tetapi kedudukannya jauh dari masjid berkenaan.

Tinjauan Bernama mendapati kedudukan masjid, gereja dan tokong yang berdekatan itu sedikit pun tidak menimbulkan masalah serta gangguan kepada penganut agama menunaikan ibadat mengikut kepercayaan masing-masing di situ.

Malah, difahamkan ada ketikanya umat Islam yang datang sembahyang di masjid berkenaan akan berkongsi ruang letak kenderaan dengan penganut agama lain yang mengunjungi rumah ibadat mereka.

Pegawai Perhubungan Jabatan Hal-Ehwal Agama Islam Negeri Sabah (JHEAINS) Tamparuli Suffian Kundu berkata suasana itu membuktikan kukuhnya hubungan perpaduan dalam kalangan penduduk daerah ini, walaupun berbeza fahaman dan kepercayaan agama.

“Keadaan itu menunjukkan perkara perpaduan masih kuat dalam kalangan penduduk pelbagai etnik dan anutan agama di Tuaran, Tamparuli dan Kiulu sejak sekian lama.

“Saya bangga dengan suasana wujudnya keharmonian kaum serta saling menghormati dalam kalangan penduduk yang kekal sehingga hari ini,” katanya kepada Bernama, di sini.

Sehubungan itu, beliau berharap perpaduan yang wujud itu, dapat dipelihara serta dipertahankan demi kebaikan semua pihak.


PKPB Di Sabah Dilanjut 2 Minggu Hingga 9 November

PETALING JAYA: Perintah kawalan pergerakan bersyarat (PKPB) di Sabah yang sepatutnya berakhir 26 Okt ini dilanjutkan 2 minggu lagi sehingga 9 Nov ini kerana peningkatan tinggi kes Covid-19 dalam kalangan penduduk di negeri itu.

Menteri Kanan (Keselamatan), Ismail Sabri Yaakob berkata, kerajaan membuat keputusan itu berdasarkan cadangan kerajaan negeri dan Majlis Keselamatan Negara (MKN) Sabah.

“Ketika ini, Kementerian Kesihatan masih meneruskan saringan secara bersasar kepada penduduk dan sehingga kini masih terdapat peningkatan kes positif yang tinggi dikesan dalam kalangan penduduk di seluruh Sabah,” katanya dalam sidang media hari ini.

Ismail berkata, 2 lokaliti di Sabah, iaitu Taman Semarak dan Projek Perumahan Rakyat Balung di Tawau akan dikenakan perintah kawalan pergerakan diperketatkan (PKPD) mulai 26 Okt sehingga 8 Nov ini.

“PKPD di kedua-dua lokaliti ini akan melibatkan 4,266 rumah dengan jumlah 21,470 penduduk.”

Ismail turut mengumumkan pelaksanaan PKPD di asrama pekerja Tropicana Petaling Jaya akan ditamatkan esok seperti dijadualkan.

“Sehingga 23 Okt, KKM membuat 503 saringan di asrama pekerja Tropicana dan 23 kes positif direkodkan.

“Semuanya sudah menerima rawatan di hospital, manakala kontak rapat diarah menjalani kuarantin wajib.”

Bagaimanapun katanya, lokaliti itu masih tertakluk kepada pelaksanaan PKPB untuk seluruh Selangor.

Beliau berkata, Ops Benteng untuk mengawal sempadan negara dibolosi pendatang asing tanpa izin (PATI) kini lebih memfokuskan pengusiran berbanding tangkapan.

Katanya, 27 PATI ditahan dan 8 kenderaan disita dalam Ops Benteng semalam, dengan 297 sekatan jalan diadakan di seluruh negara.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Culas Membayar Cukai, MPT Akan Kenakan Tindakan CTOS, Sekat Lesen

TAWAU, 25 Jun – Majlis Perbandaran Tawau (MPT) akan melaksanakan penggunaan  Data Systems Sdn Bhd (CTOS) serta i-Sekat terhadap pembayar cukai culas kepada pihak berkuasa tempatan, di sini.

Presidennya, Amrullah Kamal berkata penggunaan dua kaedah itu akan dikuatkuasakan dalam tempoh terdekat bagi menangani masalah kutipan cukai di Tawau.

“Tawau ini banyak tunggakan cukai sehingga mencecah RM16 juta, selain bajet untuk tahun 2020 defisit RM8 juta, ini perkara yang tidak memberangsangkan ke arah kita mahu membangunkan Tawau sebagai Bandar Pintar dan Hijau.

“Sekarang pendekatan kita mahu guna i-Sekat dimana lesen tidak boleh diperbaharui, bayar dulu (cukai) baru kita (MPT) perbaharui (lesen) dan kedua CTOS, memungkinkan tidak boleh membuat pinjaman kewangan,” katanya ketika ditemui pemberita di sini.

Amrullah berkata pihaknya  sudah membuat perjanjian bersama platform CTOS untuk melaksanakan tindakan itu.

Dalam pada itu, katanya sebelum ini langkah mengiklankan nama pembayar cukai culas di dalam akhbar juga seolah-olah  kurang berkesan dengan buktinya tunggakan cukai masih tinggi.

“Tunggakan RM16 juta itu, cukai rumah sudah hampir RM15 juta dan selebihnya cukai termasuk lesen,” katanya.

Bagaimana pun, menurutnya, MPT sedia berunding untuk meringankan bebas pembayar cukai ini, sama ada membayar secara ansuran atau memberi diskaun kepada faedah.

“Saya harap (pembayar cukai ini) datang segera kepada MPT, defisit bajet MPT telampau tinggi, kalau mereka ini tidak membantu, macam mana mahu membangunkan Tawau ini, sebab mereka ini tinggal di Tawau,” katanya.


Angka korban gempa-tsunami Palu kini 832 orang

JAKARTA: Angka korban bencana gempa bumi dan tsunami di Indonesia kini mencecah 832 orang serta dijangka terus meningkat, kata agensi bencana hari ini.

Setakat ini hampir kesemua kematian yang direkodkan berlaku di Palu, dua hari selepas ombak setinggi 1.5 meter membadai bandar dengan 350,000 penduduk di pulau Sulawesi itu.

Sejumlah 11 kematian direkodkan di wilayah Donggala di utara Palu, katanya.


Hubungan BERSATU & UMNO Sabah Tidak Terjejas – Hajiji

KOTA KINABALU: Kerjasama antara Parti Pribumi Bersatu Malaysia (BERSATU) dengan UMNO di Sabah tidak akan terjejas dengan perkembangan politik yang berlaku di Kuala Lumpur.

Perkara itu ditekankan Ketua Menteri yang juga Ketua Badan Pimpinan BERSATU Sabah, Datuk Hajiji Noor dalam satu kenyataan, hari ini.

“UMNO Pusat tahu bahawa tekad kita ialah untuk mengukuhkan Gabungan Rakyat Sabah (GRS) dan BERSATU akan terus bekerjasama dengan rakan kita di Sabah bagi menghormati mandat rakyat terhadap GRS.

“Sekarang bukan masa kita bertengkar pasal politik, sebaliknya ia masa untuk kita bekerja. Kita berdepan dengan pandemik, cabaran ekonomi dan kesukaran yang menjejaskan rakyat.

“Sehubungan itu, janganlah kita diganggu, sebaliknya marilah kita bekerja bersama untuk mengatasi cabaran ini,” katanya mengulas isu politik semasa antara UMNO dan BERSATU.

Majlis Kerja Tertinggi (MT) UMNO sebelum ini memutuskan untuk menolak kerjasama dengan BERSATU pada Pilihan Raya Umum ke-15 (PRU-15) akan datang.

Sebelum ini, Ketua UMNO Sabah, Datuk Seri Bung Moktar Radin turut menjelaskan perkara yang sama mengenai kedudukan kerjasama antara UMNO dan BERSATU menerusi GRS di Sabah.

Katanya, UMNO Sabah mempunyai autonomi untuk menentukan hala tuju parti itu di negeri ini termasuk meneruskan kerjasama dengan BERSATU. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Instapemes Disahkan Positif COVID-19 Selepas Buat Cabaran Jilat Mangkuk Tandas

Ada pelbagai cara yang boleh dilakukan bagi menarik perhatian netizen di media sosial.

Orang berpengaruh atau influencer berlumba-lumba melakukan adegan/aksi kreatif untuk mendapatkan perhatian.

Namun, ada sesetengahnya sanggup melakukan tindakan bodoh sebagai jalan pintas untuk meraih populariti.

Seperti yang dilakukan oleh seorang influencer dari Amerika Syarikat ini, bernama Larz, menjilat mangkuk tandas di kala dunia sedang berperang dengan wabak COVID-19.

Difahamkan, Larz meniru aksi pengguna Tik Tok, Ava Louise yang mencetuskan ‘Coronavirus Challenge’, dan memuat naik video tersebut di Twitternya, 20 Mac 2020, berserta dengan kapsyen info mengenai wabak tersebut.

Dua hari kemudian, Larz disahkan positif COVID-19. Larz turut memuat naik gambar dirinya terlantar di hospital.

Ada netizen yang meluahkan rasa simpati, tetapi tidak kurang juga yang sekolahkan dia.

“Mengapa orang bodoh ini dirawat? Seharusnya dia dipenjarakan, bukannya terbaring di hospital,” kata wartawan, Piers Morgan.

Susulan kejadian itu, Twitter telah menggantung akaun Larz, tetapi Instagramnya masih aktif sehingga ke hari ini.

Walaupun tidak diketahui bagaimana Larz mendapat jangkitan virus itu, penularan COVID-19 melalui tandas sememangnya boleh berlaku.

Ini berdasarkan laporan berita di China dan Singapura bahawa virus tersebut ditemui di tandas yang telah digunakan oleh pesakit positif COVID-19.


Komponen GRS Meterai MoU, Tolak Campur Tangan Luar

KOTA KINABALU: Parti politik yang membentuk Gabungan Rakyat Sabah (GRS) hari ini, menandatangani memorandum persefahaman (MoU) bagi mengekalkan kerjasama mereka, selain menolak campur tangan luar yang cuba menggugat gabungan itu.

MoU itu ditandatangani Pengerusi BERSATU Sabah, Datuk Hajiji Noor; Pengerusi Barisan Nasional (bn) Sabah, Datuk Seri Bung Moktar Radin; Presiden Parti Maju Sabah (SAPP) Datuk Yong Teck Lee; Timbalan Presiden Parti Solidariti Tanah Airku (STAR) Datuk Ellron Alfred Angin; Timbalan Presiden Parti Bersatu Sabah (PBS), Datuk Seri Radin Malleh; Setiausaha PAS Sabah, Dr Aliakbar Gulasan; Timbalan Presiden Parti Bersatu Rakyat Sabah (PBRS), Arthur Joseph Kurup; Pengerusi MIC Sabah, Peer Muhamad dan Pengerusi MCA Sabah, Lu Yen Tung.

Hajiji yang juga Ketua Menteri Sabah, berkata MoU itu yang merupakan memorandum pertama seumpama dimeterai di bawah GRS, penting bagi mengukuhkan ikatan politik melalui musyawarah dan perundingan berasaskan persefahaman antara parti.

“Berpaksikan mandat yang diberikan rakyat kepada GRS pada Pilihan Raya Negeri (PRN) Sabah ke-16, semua parti yang ada dalam gabungan ini bersetuju memastikan mandat rakyat ini dihormati dan perlu diteruskan bagi menjamin kestabilan dan kesejahteraan rakyat.

“Kerjasama di antara komponen GRS, sememangnya kukuh sejak PRN Sabah ke-16 lagi tetapi dengan memorandum ini kerjasama ini dapat kita kukuhkan lagi bagi memenuhi mandat yang diberi rakyat,” katanya pada sidang media selepas majlis menandatangani MoU itu di sini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buaya Tembaga Seberat 300KG Masuk Perangkap Besi

TAWAU, 6 Julai – Seekor buaya tembaga dengan anggaran berat 300 kilogram memasuki perangkap dipasang Jabatan Hidupan Liar (JHL) Sabah di Sungai Pang Burung dekat sini, hari ini.

Pada pukul 6 pagi tadi, reptilia berukuran 4.27 meter panjang dengan 0.61 meter lebar itu ditemui masuk ke perangkap besi yang dipasang JHL di kawasan sasaran.

Pegawai JHL Tawau, Sailun Aris berkata penangkapan buaya itu adalah yang kedua selepas buaya seberat 500 kilogram ditangkap pihak JHL pada 13 Mei lepas.

“Buaya yang baharu ditangkap ini kita letak di kolam sementara di Tawau manakala buaya yang ditangkap sebelum ini kita hantar ke Taman Buaya Apas Parit, di sini,” katanya.

Dalam pada itu, Sailun berkata JHL akan terus memasang perangkap buaya di lokasi berkenaan bagi memastikan keselamatan penduduk.

“Kita ada terima maklumat daripada orang awam di Pang Burung ini bahawa masih terdapat buaya di kawasan ini,” katanya lagi.

Pada April lepas, seorang warga emas rakyat Indonesia, Zainuddin Bedda, 61, dilaporkan dibaham buaya di Sungai Pang Burung.


Gurau melampau

BEIJING: Seorang pengantin lelaki parah dengan pelbagai kecederaan selepas dilanggar kereta ketika melarikan diri daripada rakan-rakan yang menyakatnya dalam acara sebelum majlis perkahwinannya.

Ai Guangtao, 24, yang cuma berseluar dalam berlari ke lebuh raya berhampiran rumahnya dengan badannya dipenuhi dakwat pada hari perkahwinannya hujung minggu lalu kerana tidak tahan disakat rakannya yang menjadi sebahagian tradisi majlis bagi masyarakat Cina.

Guiyang Evening News melaporkan, Ai ketika itu mahu pulang ke rumahnya dari rumah isterinya pada pagi Ahad.

Sakat-menyakat menjadi acara biasa dalam majlis perkahwinan Cina dan bertujuan mewujudkan suasana riang.

Namun pada hari itu, rakan Ai mencampak telur serta menuang bir dan dakwat ke atasnya, mengikatnya pada tiang elektrik menggunakan pita pelekat sebelum memukulnya menggunakan buluh.

Ibu saudaranya Chen Xiaomen berkata, Ai berjaya melepaskan diri selepas tidak tahan dengan perbuatan rakannya.

“Keadaannya ketika itu menyedihkan, dia dikejar sehingga sampai ke kawasan bersebelahan lebuh raya dan tiada tempat lain untuk dituju,” katanya.

Ai kemudian memanjat pagar yang memisahkan lebuh raya sibuk berkenaan, namun terus dilanggar kereta.

Chen berkata, dia dan beberapa rakan berjaya menahan ambulans yang kebetulan lalu di situ lalu membawa Ai ke hospital.

Ai retak tengkorak, selain mengalami pendarahan dalam otaknya, lapor South China Morning Post.

“Semua yang terbabit dalam upacara itu adalah rakan baik Ai. Namun kami sekeluarga kini terkesan dengan tindakan mereka.

“Majlis sepatutnya menggembirakan menjadi tragedi,” kata Chen.

Katanya, keluarganya tidak mengambil tindakan undang-undang terhadap rakan terbabit. Pada masa sama, rakan Ai mengaku kesilapan mereka serta menyumbangkan lebih 6,000 yuan (RM3,600) untuk rawatannya.

Upacara berkenaan tradisi yang diamalkan sejak ribuan tahun lalu dan bertujuan mengusir roh jahat.

Ia masih popular dalam masyarakat Cina, namun sejak beberapa tahun kebelakangan ini semakin dikritik kerana sering memalukan pengantin lelaki, malah kadangkala membabitkan keganasan.

Bukan pengantin lelaki saja menjadi mangsa, malah pengantin perempuan juga kadangkala dipaksa melakonkan perbuatan seksual dengan bakal suami.

Pengapit juga tidak terkecuali dan sering diraba, malah ada juga kejadian di mana ibu bapa pengantin dipaksa memakai kostum yang memalukan.

Selalunya, pasangan pengantin dan ibu bapa mereka ‘menutup mata’ serta akur semua arahan semata-mata tidak mahu mencacatkan majlis perkahwinan. – Agensi


Kemasukan Pelabur Ke Sabah Meningkat Sejak Setahun Lalu

KOTA KINABALU: Sabah berada di landasan tepat membangunkan sektor pelancongan melalui kemasukan lebih banyak pelaburan langsung asing (FDI) yang mencecah sehingga RM4 bilion sejak lebih setahun lalu.

Ketua Menteri, Datuk Seri Panglima Mohd. Shafie Apdal berkata, dasar mesra pelaburan yang diamalkan sejak mengambil alih tampuk pemerintahan menjadi pendorong kepada pelabur untuk melabur ke negeri ini selepas melihat potensi yang ada terutama sektor pelancongan.

Katanya, kejayaan tersebut juga susulan daripada kunjungan beliau ke luar negara seperti China beberapa bulan lalu untuk meyakinkan pelabur datang ke Sabah dan membantu meningkatkan ekonomi negeri.

“Saya telah ke luar negara seperti China dan beberapa tempat untuk meyakinkan mereka datang ke Sabah, kita lihat ada banyak yang telah melabur dalam kilang perabot pun ada dan saya yakin dalam bidang pelancongan jauh lebih baik.

“Saya ingat sejak kita mengambil tampuk pemerintahan sudah lebih daripada empat hotel dengan nilai pelaburan RM3 ke RM4 bilion masuk dan satu lagi ialah hotel yang bernilai RM300 juta,” katanya.

Beliau berkata demikian dalam sidang akhbar selepas merasmikan Hari Bersama Kementerian Perdagangan Antarabangsa dan Industri (MITI) anjuran kementerian itu di sini hari ini.

Turut hadir, Menterinya, Datuk Darell Leiking serta kakitangan MITI Persekutuan dan negeri.

Sementara itu, Mohd. Shafie berkata, MITI sebagai kementerian yang mempunyai agensi pelaburan perlu melihat kepentingan Sabah sebagai salah satu destinasi pelaburan dalam negara dengan membawa masuk pelabur ke negeri ini.

Katanya, sokongan daripada kementerian itu penting kerana di peringkat negeri, kerajaan akan membangunkan Pelabuhan Kudat yang bakal menjadi pusat ekonomi baharu Sabah pada masa akan datang kerana kedudukannya yang strategik.

“Saya yakin kalau kita dapat bangunkan bukan hanya daripada segi laluan tetapi juga baik pulih kapal, pembinaan kapal di situ. Hentian itu adalah jauh lebih dekat dengan Filipina, Jepun, China dan Hong Kong dan saya yakin akan menjadi lokasi yang memberi saingan di rantau ini,” katanya.

Menurut beliau, beberapa inisiatif pelaburan dalam sektor minyak dan gas juga sedang dibincangkan dengan Petronas kerana Sabah merupakan pengeluar utama sumber asli berkenaan.

Dalam pada itu, mengulas tentang Hari Bersama MITI, Mohd. Shafie berkata, karnival kerjaya yang diadakan telah menarik kehadiran kira-kira 700 pencari kerja untuk mencari pelbagai peluang daripada agensi kerajaan serta syarikat-syarikat yang menyertainya.

Katanya, dalam program sehari itu, 63 pemohon telah ditawarkan pekerjaan manakala 500 lagi telah disenarai pendek.


Pekerja Ladang Maut, Motosikal Hilang Kawalan

KINABATANGAN: Seorang pekerja ladang maut selepas motosikal ditungganginya terbabas di Kilometer 138 Jalan Sandakan – Lahad Datu, malam kelmarin.

Ketua Polis Daerah Kinabatangan Superintendan Dzulbaharin Haji Ismail berkata, mangsa dikenali sebagai Udin Zainudin, 38, seorang warga Indonesia meninggal dunia di tempat kejadian.

“Siasatan awal polis yang dibuat oleh Pegawai Penyiasat Inspektor Burhan Masri mendapati mangsa menunggang motosikal jenis Yamaha LC dengan kelajuan di satu jalan lurus dalam keadaan hujan yang menyebabkan motosikal yang ditunggangnya hilang kawalan lalu terjatuh di atas jalan dalam lorong menghala ke Lahad-Datu,” katanya.

Beliau berkata akibat kejadian jam 10.40 malam, mangsa mengalami kecederaan yang teruk di bahagian kepala.

“Mayat mangsa kemudiannya dihantar oleh pihak polis ke Kamar Mayat Hospital Kinabatangan untuk dibedah siasat,” katanya.

Dzulbaharin berkata motosikal milik mangsa di bawa ke Ibu Pejabat Polis Daerah Kinabatangan bagi tindakan Puspakom.

Beliau berkata kes itu akan disiasat dibawah Seksyen 41 (1) Akta Pengangkutan Jalan 1987.


Polis Buru Tiga Lelaki Menyamar Pegawai Kesihatan, Mencuri Di Tawau

TAWAU, 3 Dis — Polis memburu tiga lelaki dipercayai menyamar sebagai pegawai Jabatan Kesihatan kononnya mahu memeriksa jentik-jentik di sebuah rumah tetapi telah mengambil kesempatan mencuri barangan berharga di rumah itu di sini, baru-baru ini.

Ketua Polis Daerah Tawau, ACP Peter Umbuas berkata kesemua lelaki berumur antara 20-an dan 30-an itu dikehendaki polis bagi membantu siasatan berhubung laporan dibuat seorang wanita semalam.

“Kejadian berlaku pada waktu pagi, ketika mangsa berada seorang diri di rumah sebelum didatangi tiga lelaki yang mengenakan pakaian serba biru mengakui dari Jabatan Kesihatan Tawau.

“Penyamar ini kononnya mahu membuat pemeriksaan dalam kawasan rumah bagi memeriksa jentik-jentik dan mangsa yang terpedaya membenarkan kesemua suspek masuk, seterusnya rumah mangsa digeledah serta barang-barang dicuri, sebelum ketiga-tiga lelaki ini melarikan diri,” katanya di sini, hari ini.

Bagaimanapun, menurut Peter, mangsa berkenaan tidak dicederakan.

Peter berkata polis sedang menjalankan siasatan terperinci bagi mengesan ketiga-tiga suspek.

“Hal ini termasuk mendapatkan rakaman kamera litar tertutup (CCTV) daripada jiran mangsa,” katanya.

Sementara itu, beliau menasihati orang ramai supaya tidak mudah terpedaya dengan tipu helah penjenayah.

“Jangan benarkan orang tidak dikenali memasuki rumah, jangan terpedaya mana-mana orang yang mengakui dari jabatan kerajaan,” katanya.

Beliau turut mengingatkan masyarakat untuk berhubung dengan Bilik Gerakan Ibu Pejabat Polis Tawau atau menghubungi jabatan berkaitan untuk mendapatkan kesahihan dan memastikan keselamatan sebelum membenarkan orang yang tidak dikenali memasuki rumah.


Belanjawan Sabah 2022 – RM4.596 bilion

KOTA KINABALU: Belanjawan kedua kerajaan Gabungan Rakyat Sabah (GRS) yang dibentangkan hari ini menyaksikan peruntukan RM4.596 bilion disediakan bagi menampung perbelanjaan perbekalan dan pembangunan di Sabah tahun hadapan.

Belanjawan dengan tema ‘Ekonomi Pulih, Rakyat Sejahtera’ terbabit mencatat lebihan bernilai RM110.68 juta berdasarkan unjuran hasil RM4.707 bilion yang disasar diperoleh Sabah pada 2022.

Ketua Menteri Sabah Datuk Hajiji Noor dalam pembentangan terbabit menyatakan harga purata minyak sawit mentah dan minyak mentah petroleum adalah lebih tinggi berbanding kadar harga diramalkan semasa penyediaan Anggaran Hasil 2021.

“Ekoran itu, sasaran kutipan hasil tahun ini dijangka bertambah sebanyak 9.6 peratus atau RM430.67 juta menjadikan Anggaran Hasil Disemak Tahun 2021 meningkat berbanding anggaran asal hasil tahun 2021.

“Ini bermakna, tahun 2021 bakal melakar sejarah baharu bagi Sabah dengan rekod anggaran hasil negeri tertinggi sejak merdeka dengan jumlah RM4.912 bilion.

“Antara faktor yang menyumbang kepada peningkatan hasil tahun 2021 ini adalah pembayaran Cukai Jualan Negeri (CJN) bagi produk minyak dan gas,” katanya ketika membentangkan Belanjawan Sabah 2022 bertempat di Dewan Undangan Negeri (Dun) Sabah, di sini, hari ini.

Dalam pada itu, Hajiji turut memaklumkan rundingan antara kerajaan negeri, Persekutuan dan Petronas bagi membincangkan Perjanjian Kerjasama Komersial (CCA) berjaya dimuktamadkan.

Menurutnya, persefahaman dan persetujuan dicapai antara kedua belah pihak sekali gus memastikan perjanjian CCA akan dapat ditandatangani dalam tempoh terdekat.

“Setelah sekian lama isu legasi berkaitan Akta Pembangunan Petroleum 1974 (PDA 1974) mendasari isu berkaitan minyak dan gas kita, perjanjian ini akan membawa nilai dan makna yang lebih besar kepada Sabah.

“Sabah akan mendapatkan perkongsian hasil yang lebih besar, penyertaan dan penguasaan yang lebih besar dalam hal berkaitan minyak dan gas,” katanya.

Hajiji yang juga Menteri Kewangan negeri berkata Belanjawan Sabah 2022 adalah bajet tahunan kedua di bawah Hala Tuju Sabah Maju Jaya (SMJ) yang dilancarkan 29 Mac tahun lalu berpaksikan Aku Janji Gabungan Rakyat Sabah (GRS).

Matlamat Hala Tuju ini untuk memacu pembangunan yang komprehensif bertunjangkan kekuatan jati diri dan keteguhan patriotisme terhadap tanah air tercinta.

Pelan terbabit ditunjangi tiga teras utama iaitu Sektor Utama Fokus Pertumbuhan Ekonomi membabitkan Pertanian, Perindustrian dan Pelancongan; Modal Insan dan Kesejahteraan Rakyat serta Jaringan Infrastruktur dan Kelestarian Hijau.

“Sejak pelancaran SMJ, pelbagai inisiatif di bawah tiga teras utama tersebut telah dan sedang giat dilaksanakan untuk manfaat rakyat dan negeri.

“Sungguhpun pelaksanaan sepenuhnya sebahagian inisiatif di bawah pelan ini turut terkesan dengan faktor pandemik Covid-19, namun status kemajuannya adalah memberangsangkan.

“Kad Laporan Pencapaian bagi setiap kementerian akan dibentangkan secara tahunan bermula pada 29 Mac tahun hadapan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perlu Pakej Rangsangan Baru, Kata Pakar Ekonomi

KOTA KINABALU: Dengan pelaksanaan perintah kawalan pergerakan bersyarat (PKPB), Sabah memerlukan pakej rangsangan baru supaya kerajaan Gabungan Rakyat Sabah (GRS) dilihat sebagai “kerajaan yang prihatin”, kata pakar ekonomi politik Firdausi Suffian.

Firdausi berkata, banyak perniagaan dan rakyat di Sabah yang akan terjejas dengan sekatan pergerakan terbaru berbanding hanya beberapa tempat di Semenanjung.

Beliau berkata kerajaan negeri perlu mencontohi kerajaan persekutuan yang melaksanakan beberapa inisiatif, termasuk pakej rangsangan Kita Prihatin terbaru yang dipuji sebagai “prihatin” oleh pakar ekonomi.

Firdausi turut berkata Sabah tidak dapat memberi bantuan seperti pakej Kita Prihatin bernilai RM10 juta, bagaimanapun, ia masih boleh memperuntukkan suntikan tunai tertentu bagi membantu rakyatnya.

“GRS baru mengambil alih kerajaan dan ia adalah peluang untuk menunjukkan bahawa ia berbeza (dengan pemerintahan sebelum ini) dan mereka prihatin (terhadap rakyat),” beliau memberitahu FMT.

Firdausi berkata beliau menjangka PKPB, yang dijadualkan tamat pada 26 Okt, akan dilanjutkan memandangkan bilangan kes harian Covid-19 yang tinggi.

“Selain moratorium pinjaman kepada perniagaan dan individu, perlu juga diberikan geran khas dan pinjaman tanpa faedah kepada perusahaan kecil dan sederhana (PKS), pindahan tunai tambahan kepada golongan B40, pengecualian bil elektrik dan air bergantung pada penggunaan serta bantuan kepada sektor pertanian.

“Ini adalah antara bantuan yang dapat membantu rakyat secara langsung pada masa ini.”

Setakat ini, kerajaan negeri menyalurkan RM70 juta untuk membantu rakyat, termasuk edaran bakul makanan bernilai RM20 juta kepada penghuni terjejas di 10 zon merah di seluruh Sabah.

Pada Mac kerajaan pimpinan Warisan sebelum ini memberi pakej bantuan bernilai RM670 juta untuk memerangi pandemik dan mengurangkan impak Covid-19.

Ia termasuk pengecualian bayaran bil air 3 bulan bermula April dan diskaun 30% ke atas bil elektrik bagi tempoh sama.

Pada Jun, kerajaan mengumumkan pakej bantuan sebanyak RM240 juta bagi membantu memulihkan semula ekonomi negeri.

Tingkat perbelanjaan awam, kata ahli perniagaan

Presiden Persatuan Perusahaan Kecil dan Sederhana Sabah (PKS) Foo Ngee Kee menggesa kerajaan negeri supaya mempercepatkan pelan jana semula ekonomi dan menambah perbelanjaan awam.

“Dengan cara ini PKS di Sabah akan mendapat peluang lebih besar untuk bertahan berikutan perintah sekatan,” katanya.

Beliau juga berkata “gelombang ke-3 Covid-19” lebih serius daripada gelombang sebelum ini.

“Dalam beberapa bulan ini, perniagaan kami pulih sebahagiannya. Sewaktu kami menjangka ia sudah hampir tamat, Sabah sekali lagi terjejas dengan gelombang ke-3 wabak ini.”

Beliau berkata, beberapa daerah dan lokaliti di pantai timur Sabah tertakluk di bawah perintah kawalan pergerakan bersyarat diperketatkan (PKPBD) dan PKPD dan akan menyebabkan pengguna kurang berbelanja kerana hilang pendapatan.

“Ia pasti akan memberi tamparan kepada PKS. Ini hanya permulaan kerana keadaan akan menjadi bertambah buruk pada minggu-minggu akan datang.”

Justeru, Foo menggesa Bank Negara supaya mengarahkan bank melanjutkan moratorium bayaran semula pinjaman selama 6 bulan kepada PKS di Sabah.

“Dengan adanya lanjutan moratorium, bank tidak akan mengalami kerugian kerana faedah akan terakru, tetapi perniagaan akan mendapat sedikit ruang untuk mencari penyelesaian dan menunggu pemulihan. Ia menguntungkan kedua-dua pihak,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Ranau, Kundasang Terkawal

RANAU: Penularan pandemik COVID-19 di daerah ini, termasuk kawasan pelancongan tanah tinggi di Kundasang masih terkawal meskipun disenaraikan antara zon merah bersama 16 daerah lain di seluruh negeri, setakat ini.

Timbalan Ketua Menteri, Datuk Dr Joachim Gunsalam, berkata ia berikutan ketegasan Jabatan Kesihatan, Pejabat Daerah dan agensi penguat kuasa lain seperti polis menguatkuasakan Perintah Kawalan Pergerakan Bersyarat (PKPB).

Katanya, pemantauan rapi terhadap penduduk yang menjalani kuarantin di rumah selain menempatkan segera penduduk bergejala di pusat kuarantin disediakan di daerah ini memastikan pandemik itu dapat dikawal dengan baik.

“Ketika ini ada tiga pusat kuarantin di Ranau yang dikawal selia oleh Pusat Kawalan Rawatan COVID-19 (PKRC) iaitu Rumah Rehat, Pusat Latihan Kem Bina Negara (PLKN) dan Asrama Kompleks Lembaga Sukan Ranau.

“Semua pesakit positif COVID-19 yang menjalani rawatan di bawah penyeliaaan PKRC di daerah ini membabitkan mereka yang dikategorikan dalam tahap satu dan dua.

“Bagi pesakit yang dikategorikan berada pada tahap tiga, empat dan lima, mereka dipindahkan ke wad di Hospital Queen Elizabeth HQE) di Kota Kinabalu,” katanya dalam satu kenyataan, di sini.

Beliau yang juga Menteri Pembangunan Perindustrian negeri dan Ahli Dewan Undangan Negeri (ADUN) Kundasang, sebelum ini diberikan taklimat mengenai pemantauan COVID-19 di Pejabat Daerah Ranau.

Setakat semalam, Ranau mencatat 65 kes aktif positif COVID-19 dengan kumulatif kes sebanyak 91 orang.

Seperti daerah lain di seluruh Sabah, kes positif COVID-19 di Ranau mula meningkat selepas Pilihan Raya Negeri (PRN) bulan lalu.

Kebimbangan mengenai penularan pandemik itu turut memaksa Taman-Taman Sabah menghentikan aktiviti pendakian di Gunung Kinabalu dan operasi Taman Kinabalu, Kundasang yang menjadi destinasi pelancongan popular di Ranau. – BH Online


Ajal Langgar Kerbau Di Jalan Tuaran – Kota Belud

TUARAN: Lelaki maut selepas motosikal ditunggangnya merempuh kerbau di Kilometer 53 Jalan Tuaran-Kota Belud di Kampung Pangkalan Tenghilan, Tuaran hari ini.

Dalam kejadian 3.30 pagi itu, mangsa, Jamius Fascon, 43, disahkan maut di lokasi kejadian akibat parah di bahagian kepala dan badan.

Ketua Polis Daerah Tuaran, Deputi Superintendan Mohd Hamizi Halim berkata, siasatan awal mendapati ketika kejadian mangsa dalam perjalanan dari arah Kota Belud menuju ke Tuaran.

“Sejurus tiba di lokasi, seekor kerbau secara tiba-tiba masuk ke laluan jalan raya dari bahu kiri jalan menyebabkan mangsa tidak sempat mengelak.

“Akibat kejadian itu, mangsa merempuh haiwan terbabit dan maut di lokasi kejadian,” katanya ketika dihubungi hari ini.

Katanya, keadaan di lokasi kejadian ketika itu gelap kerana tiada lampu jalan.

“Mayat mangsa dihantar ke Hospital Tuaran untuk tindakan lanjut dan usaha mengesan ahli keluarga mangsa sedang dilakukan.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya.


Anggota Parti Pribumi Bersatu Di Sabah Semakin Bertambah – Hajiji

TUARAN, 20 Jun – Ketua Penyelaras Parti Pribumi Bersatu (Bersatu) Sabah Datuk Hajiji Noor yakin parti itu semakin kukuh di negeri ini sejak ditubuhkan pada April lepas.

Ini berikutan peningkatan keanggotaan baharu dari seluruh negeri ini terutama dari bekas anggota UMNO Sabah yang telah meninggalkan parti.

“Bersatu Sabah kini memiliki lebih daripada 140,000 anggota yang sah dan dijangka meningkat ke 200,000 orang pada hujung tahun. Lebih kurang 100,000 anggota baharu masih dalam proses untuk didaftarkan sebagai anggota.

“Saya amat yakin sokongan terhadap Bersatu semakin kukuh di negeri ini dari semasa ke semasa berikutan maklum balas memberangsangkan yang diterima khususnya daripada anak muda,” katanya ketika ditemui pemberita semasa Majlis Rumah Terbuka Aidilfitri di kediamannya di sini, hari ini.

Turut hadir bekas Ketua Menteri Tan Sri Musa Aman, Timbalan Penyelaras Bersatu Sabah Datuk Masidi Manjun dan Presiden Parti Bersatu Sabah (PBS) Tan Sri Joseph Pairin Kitingan.

Mengenai dakwaan sekumpulan individu bahawa mereka merupakan yang awal menubuhkan Bersatu di Sabah, Hajiji yang juga Anggota Dewan Undangan Negeri Sulaman berkata beliau tidak mengenali pemimpin yang mengetuai kumpulan itu.

Beliau berkata pada hakikatnya Bersatu di Sabah secara rasmi diumumkan penubuhannya oleh Pengerusi Bersatu Tun Dr Mahathir Mohamad pada Februari lepas dan dilancarkan pada April lepas.

“Sebelum Bersatu dilancarkan di negeri ini, kami merupakan wakil rakyat bebas selepas keluar dari UMNO dan bukannya menyertai Bersatu selepas keluar UMNO.

“Kami memenuhi syarat sebagai wakil rakyat Bebas dan memohon menyertai Bersatu. Kami memenuhi syarat kelayakan yang ditetapkan oleh Bersatu,” kata Hajiji.

Berhubung kehadiran Musa pada majlis itu, Hajiji berkata sesiapa sahaja boleh hadir pada majlis tersebut dalam suasana Hari Raya Aidilfitri dan Musa hadir sebagai sahabat dan bekas ketuanya.

“Kami kekal sebagai sahabat, lebih-lebih lagi sama-sama dalam politik. Saya melayan dan menghormati pengunjung yang hadir terutama kepada pemimpin kita yang telah banyak berjasa,” kata Hajiji.


Polis Buru Dua Beranak Tetak Empat Sekeluarga Di Beluran

BELURAN: Polis memburu seorang bapa dan anak lelakinya yang dipercayai terbabit dalam kejadian tetak empat sekeluarga di sebuah ladang di Kampung Cahaya Baru di sini, pada Selasa.

Ketua Polis Daerah Beluran, Superintendan Kasim Muda berkata, suspek berusia 51 dan 23 tahun, melarikan diri selepas kejadian itu yang menyebabkan mangsa berusia 18 hingga 47 tahun parah.

Katanya, kejadian berkenaan berlaku pada jam 5.30 pagi Selasa lalu.

“Sebelum kejadian, isteri mangsa dipercayai menegur seorang ahli keluarga suspek bagi menuntut hutang yang kemudian menyebabkan pertengkaran.

“Suspek yang berusia 23 tahun marah lalu bertindak menyerang isteri mangsa dengan sebilah parang sebelum dihalang oleh mangsa.

“Kemudian, suspek itu menetak tangan mangsa. Pergaduhan berkenaan dileraikan penyelia ladang yang kemudian membawa mangsa ke pejabat untuk mengelakkan keadaan tidak terkawal,” katanya dalam satu kenyataan media, pada Jumaat.

Kasim berkata, suspek itu kemudian pulang ke rumahnya sebelum datang kembali bersama bapanya lalu bertindak menyerang keluarga mangsa.

“Dua beranak berkenaan dilaporkan menetak tiga ahli keluarga mangsa. Sejurus kejadian, kedua-dua suspek melarikan diri.

“Empat mangsa yang parah dikejarkan ke Hospital Duchess of Kent Sandakan untuk rawatan lanjut dan dilaporkan dalam keadaan stabil,” katanya.

Katanya, usaha mengesan kedua-dua suspek sedang giat dijalankan.

“Oleh itu, polis memohon kepada mana-mana pihak yang mempunyai maklumat berkaitan kes berkenaan agar menyalurkannya kepada balai polis berhampiran.

“Siasatan diteruskan mengikut Seksyen 326 Kanun Keseksaan kerana mendatangkan kecederaan,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Curi Wang Pusat Tahfiz Dicekup

POLIS BOMBALAI TANGKAP SUSPEK CURI WANG PUSAT TAHFIZ KURANG 24JAM

TAWAU, 18 MEI 2019 – Sepasukan anggota Polis dari Balai Polis Bombalai telah berjaya membuat tangkapan terhadap seorang lelaki tempatan sekitar jam 0920 pagi bersabit kes curi di sebuah pusat tahfiz di sekitar kawasan Kampung Pitas Bombalai berdasarkan rakaman CCTV Pusat Tahfiz tersebut pada hari yang sama.

Setelah memperkenalkan diri sebagai anggota polis, suspek cuba melarikan diri namun berjaya ditangkap setelah berlaku pergelutan.

Pemeriksaan tubuh badan dibuat ke atas suspek dan telah menjumpai wang tunai pelbagai nilai yang disembunyikan di dalam seluar dalam yang dipakainya. Suspek telah membuat pengakuan bahawa wang tunai itu adalah wang yang dicuri dari pusat tahfiz tersebut.

Suspek dan rampasan telah dibawa ke IPD Tawau untuk siasatan lanjut. Kes disiasat di bawah Seksyen 380 Kanun Keseksaan. – Polis Daerah Tawau


(VIDEO) Kampung Tinusa, Sandakan Dikejutkan Dengan Hujan Batu

SANDAKAN : Fenomena luar biasa berlaku di sebuah perkampungan atas air, Kampung Tinusa 2 dekat sini apabila penduduk dikejutkan dengan hujan batu kurang setengah jam sebelum waktu berbuka puasa petang semalam.

Kejadian berlaku selama kira-kira 20 minit sekitar 5.50 petang tadi, ditambah pula dengan hujan lebat dan angin kencang, kata Pemaju Mukim Sungai Sibuga Osman Tiakok, yang juga penduduk kampung berkenaan.

“Meskipun kampung ini sering mengalami cuaca hujan lebat dan angin kencang serta air pasang luar biasa berikutan kedudukan kampung yang terdedah kepada laut terbuka, namun hujan ais (batu) itu merupakan pertama kali dialami.

Tetapi Alhamdulillah, keadaan beransur pulih selepas hujan batu itu berserta angin kencang reda. Setakat ini, tiada laporan kerosakan rumah seperti zink atau bumbung terbang,” katanya ketika dihubungi Bernama.

Osman berkata penduduk kampung yang teruja melihat ketulan ais jatuh atas bumbung dan halaman luar rumah serta mengenai jendela kereta, dengan pantas merakamkan kejadian itu.

Jabatan Meteorologi telah meramalkan ribut petir, hujan lebat dan angin kencang sehingga 11 malam ini di negeri Sabah. – BERNAMA


Polis Sabah Rampas Syabu 16 Kilogram Lebih

KOTA KINABALU, 31 Dis : Polis menahan dua lelaki dan merampas dadah jenis syabu seberat 16.74 kilogram bernilai RM669,803 dalam satu serbuan di sini Selasa lepas.

Ketua Polis Daerah Kota Kinabalu ACP Habibi Majinji berkata suspek berumur 28 dan 31 tahun itu ditahan oleh anggota polis dari Bahagian Siasatan Jenayah Narkotik, Ibu Pejabat Polis Daerah (IPD) Kota Kinabalu dalam serbuan pada 6.35 petang di sekitar kawasan Lido Four Seasons Residence di sini.

Beliau berkata polis berjaya merampas 17 bungkusan plastik berisi syabu di dalam sebuah pacuan empat roda Ford Ranger, dan setiap bungkusan dadah itu disembunyikan di dalam sebuah kotak yang dibalut secara rapi dipercayai untuk diedarkan kepada pembeli.

“Berdasarkan jumlah dadah ini, polis percaya ia berupaya memenuhi permintaan seramai 84,000 penagih dalam satu-satu masa,” katanya pada sidang media di IPD Kota Kinabalu di sini hari ini.

Beliau berkata kedua-dua suspek tidak mempunyai rekod jenayah lampau namun hasil ujian saringan air kencing salah seorang suspek didapati positif dadah.

Habibi berkata dalam serbuan sama polis turut merampas empat kenderaan iaitu Mercedes Benz, Toyota Hilux, Honda City serta motosikal Scooter Benelli, dan kes disiasat mengikut Seksyen 39B Akta Dadah Berbahaya 1952 yang memperuntukkan hukuman gantung sampai mati sekiranya sabit kesalahan.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mungkin Bukan ‘Lockdown’ Penuh, Tetapi PKPD

KUALA LUMPUR: Walaupun dikhuatiri “lockdown” penuh akan dikuatkuasakan ekoran lonjakan kes Covid-19, semua petanda menunjukkan kerajaan mungkin tidak akan melaksanakannya di seluruh negara.

Menurut sumber, kerajaan membuat keputusan untuk tidak melaksanakan “lockdown” penuh setelah mendengar pandangan pihak-pihak berkepentingan hari ini.

Sebilangan besar wakil industri menentang habis-habisan “lockdown” seperti ketika perintah kawalan pergerakan (PKP) 1.0, apabila hampir semua sektor ditutup, kecuali perkhidmatan dan industri perlu.

Bagaimanapun, satu sumber berkata, kebanyakannya menyokong pelaksanaan prosedur operasi standard (SOP) yang lebih ketat dan PKP diperketat (PKPD) berdasarkan lokaliti, tanpa kompromi.

“Ramai merayu agar program vaksinasi kebangsaan dipercepat, dengan industri-industri berjanji memberi bantuan,” kata sumber.

Satu lagi sumber berkata, industri-industri diminta memainkan peranan lebih penting untuk mengamalkan dan menggalakkan pekerja bekerja dari rumah bagi mengelakkan kontak langsung sebaik boleh.

“Lebih sedikit orang bergerak, lebih baik. Mereka diberitahu, lebih baik mengurung diri di rumah, jika boleh, untuk memutuskan rantaian (jangkitan),” katanya.

Menurut satu sumber, Kementerian Kewangan turut menentang penutupan perniagaan dan telah menyampaikan pandangannya kepada Majlis Keselamatan Negara (MKN).

“Kerajaan ada menyatakan hasrat melaksanakan ‘lockdown’ penuh bagi memutuskan rantaian (jangkitan) tetapi terpaksa mencari keseimbangan bagi memastikan mata pencarian tidak terjejas teruk,” katanya.

Pihak berkuasa kesihatan menyarankan supaya memaksa rakyat berkurung dalam rumah sebaik boleh, dengan mengehadkan bilangan orang yang keluar membeli barang keperluan selama beberapa jam.

Dalam mesyuarat hari ini, dimaklumkan bahawa berdasarkan kajian Kementerian Kesihatan, 69% daripada jumlah jangkitan datang dari sektor ekonomi, bermaksud, menjadi tanggungjawab industri untuk mengukuhkan kawalan dalaman.

“Turut dibimbangi adalah kepatuhan majikan terhadap Akta Standard Minimum Perumahan dan Kemudahan Pekerja 1990 (Akta 446), yang hanya pada paras 65 hingga 70%.

“Kerajaan mahu ini dipertingkat dalam usaha melawan wabak,” kata sumber.

Sumber berkata, turut dibincangkan dalam mesyuarat itu adalah kadar vaksinasi yang secara relatifnya, perlahan, dan ramai berpendapat ia perlu dipercepat.

Difahamkan, bagi tujuan mempercepat kadar vaksinasi, kerajaan mahu mendirikan lebih banyak pusat, selain melibatkan perkhidmatan kesihatan dan rawatan swasta.

“Keputusan muktamad akan dibuat MKN,” kata sumber. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Buru ‘Youtuber’ ‘Hentam’, Tuduh Jeffrey Kitingan Rasis

KOTA KINABALU: Polis memburu seorang lelaki yang dipercayai memuat naik satu video berbentuk provokasi terhadap Presiden STAR, Jeffrey Kitingan di YouTube, baru-baru ini.

Ketua Polis Daerah Kota Kinabalu Mohd Zaidi Abdullah berkata, lelaki terbabit telah memuat naik satu rakaman video bertajuk ‘Sabah Must Watch! Biopolitik Tokoh Rasis Pemecah Perpaduan Sabah’ yang antaranya mendakwa Kitingan sebagai punca perpecahan kaum di Sabah.

Katanya, siasatan dijalankan berdasarkan satu laporan polis yang diterima daripada seorang pengadu.

“Dalam ucapannya, lelaki terbabit menuduh Dr Jeffrey sebagai seorang rasis dan memiliki ijazah kedoktoran daripada Universiti Harvard yang meragukan.

“Selain itu, lelaki terbabit turut mengeluarkan kenyataan bahawa Dr Jeffrey punca perpecahan kaum di Sabah,” katanya ketika ditemui, hari ini.

Mohd Zaidi berkata, lelaki itu yang mengaku sebagai wakil suku kaum Bajau Suluk turut menuduh Dr Jeffrey sebagai punca utama suku kaumnya dibenci.

Katanya, orang ramai yang mempunyai maklumat berhubung individu terbabit boleh menyalurkannya kepada polis untuk tindakan segera.

“Maklumat boleh disalurkan kepada pegawai penyiasat kes, Inspektor P Palaninathan di talian 016-4122835 atau 088-529222,” katanya. – FMT


Ops Ice Breaker: Ibu Dua Anak Antara Enam Ditahan

KUNAK: Seorang ibu kepada dua orang anak antara enam penagih dadah yang ditahan di kediaman masing-masing dalam Ops Ice Breaker, di sini, kelmarin.

Ketua Polis Daerah Kunak Supritendan Baharin Md Tahir berkata, operasi dilaksana sepasukan dua pegawai dan tujuh anggota dari Bahagian Siasatan Jenayah dan Narkortik Daerah telah menyerbu 13 rumah dan memeriksa 18 individu di Kampung (Kg) Getah, Sungai Atas, Ladang Mostyn, Skim Cocos, Tun Fuad dan Ladang Bungaliao pada awal pagi Jumaat dan Sabtu lalu.

Katanya, enam suspek berumur lingkungan 20 tahun hingga 50 tahun yang ditahan termasuk suspek wanita itu terlibat dalam aktiviti penyalahgunaan dadah mengikut Seksyen 15(1)(a) Akta Berbahaya Berbahaya 1952 dan Seksyen 12(2) akta yang sama.

“Pada hari pertama operasi, dua penagih berumur 40 tahun dan 20an yang tidak bekerja ditahan ketika sedang leka menghisap dadah di kediaman masing-masing di Kampung Getah dan Ladang Mostyn kira-kira jam 1.30 pagi dan 2.30 pagi.

“Tiga lelaki dan seorang wanita berumur 40 tahun hingga 50-an pula di tahan dalam operasi hari kedua pada Sabtu yang dilaksanakan jam 1 pagi hingga 5 pagi,” katanya dalam kenyataan di sini hari ini.

Menurut Baharin, operasi akan diteruskan bagi membendung penyalahgunaan dadah di daerah itu seterusnya membenteras jenayah berkaitan dari berleluasa.

Orang ramai juga digesa untuk terus menyalurkan maklumat dan terus bekerjasama menjayakan program-program kemasyarakatan yang dapat mempertingkat kesedaran awam khususnya berkaitan bahaya penyalahgunaan dadah.


Covid-19: Semua Kluster Di Sabah Tamat

KOTA KINABALU: Semua kluster COVID-19 yang pernah diisytiharkan di Sabah sebelum ini sudah ditamatkan selepas tiada lagi kes baharu berkaitan kluster terbabit direkodkan.

Bagi tahun ini saja, lebih 40 kluster COVID-19 dengan kebanyakannya membabitkan jangkitan dalam institusi pendidikan diisytiharkan di seluruh negeri sejak Januari lalu.

Jurucakap COVID-19 Sabah, Datuk Masidi Manjun, berkata semua kluster terbabit sudah ditamatkan dengan yang terakhir Kluster Jalan Tambalang di daerah Tuaran diisytiharkan tamat hari ini.

“Kluster Jalan Tambalang, Tuaran ditamatkan oleh Jabatan Kesihatan Negeri Sabah (JKNS) hari ini. Ini bermakna tiada lagi kluster yang aktif di Sabah,” katanya dalam kenyataan media, malam ini.

Kluster Jalan Tambalang itu yang dikategorikan dalam kumpulan golongan berisiko diisytiharkan pada Februari lalu di sebuah rumah kebajikan di daerah Tuaran.

Bagaimanapun, katanya risiko jangkitan COVID-19 di Sabah kekal tinggi dengan peratusan jangkitan sporadik sebanyak 58.4 peratus hari ini.

Hari ini juga menyaksikan 11 daerah di Sabah tidak lagi berada dalam zon merah COVID-19, iaitu tujuh daerah dalam zon kuning dan empat daerah dalam zon jingga, manakala baki 16 daerah lagi masih dalam zon merah.

Daerah yang kini berada dalam zon kuning ialah Nabawan, Kunak, Beluran, Semporna, Tongod, Kinabatangan dan Kalabakan, manakala Lahad Datu, Kota Belud, Telupid dan Pitas dalam zon jingga. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Filipina Belasah Lelaki Hingga Patah 7 Gigi Dicekup

KOTA KINABALU: Pemandu kenderaan yang membelasah seorang lelaki sehingga patah tujuh giginya berjaya ditahan polis, hari ini.

Ketua Polis Daerah Kota Kinabalu Habibi Majinji berkata, suspek berusia 35 tahun itu ditahan di kawasan Kepayan kira-kira jam 2 petang tadi.

Katanya, kereta Perodua Alza dan senjata yang digunakan iaitu sebatang cota juga berjaya dirampas bagi membantu siasatan.

“Suspek adalah warganegara Filipina dan berada di negara ini secara sah menggunakan pasport.

“Esok suspek akan dibawa ke mahkamah majistret untuk permohonan reman bagi membantu siasatan,” katanya ketika ditemui, hari ini.

Habibi berkata, siasatan awal mendapati suspek tidak mempunyai sebarang rekod jenayah dan siasatan dijalankan mengikut Seksyen 326 Kanun Keseksaan kerana dengan sengaja menyebabkan kecederaan.

“Suspek akan direman esok manakala mangsa kini sudah sedarkan diri dan dalam keadaan stabil,” katanya. – FMT